Murray sa po zranení vrátil v dvojhre, v Cincinnati nestačil na Gasqueta

Britskému tenistovi nevyšiel návrat po sedemmesačnej absencii.

Richard Gasquet (Fr.) - Andy Murray (V.Brit.) 6:4, 6:4 CINCINNATI. Britskému tenistovi Andymu Murraymu nevyšiel návrat na dvorce vo dvojhre po sedemmesačnej absencii. V 1. kole turnaja ATP Cincinnati Masters prehral v pondelok s Francúzom Richardom Gasquetom v dvoch setoch 4:6 a 4:6. Trojnásobný grandslamový šampión absolvoval v januári operáciu bedrového kĺbu a hrozil mu aj predčasný koniec kariéry. Tridsaťdvaročný tenista sa ale postupne vrátil do turnajového kolotoča najskôr vo štvorhre a teraz už aj v singli. Brit po zápase necítil sklamanie. "Poviem úprimne, nevedel som, čo od seba očakávať. Myslím si však, že som to celkom zvládol. Boli tam veci, ktoré mohli byť lepšie, treba však byť realista. Vo dvojhre som dlho neodohral žiaden súťažný zápas, chýbala mi prax. Po fyzickej stránke som sa cítil fajn, no na konci zápasu som mal už trochu ťažké nohy. Nemalo to nič spoločné s bedrovým kĺbom, ktorý mi operovali. Za niektorými loptičkami som sa jednoducho rozbehol neskoro," uviedol trojnásobný grandslamový šampión pre akreditované médiá. Murray je optimista a verí, že jeho výkony sa budú postupne zlepšovať. Svoj štart vo dvojhre na záverečnom grandslamovom turnaji sezóny US Open však vylúčil. "Potrebujem ešte niekoľko týždňov potrénovať a dostať sa do zápasového rytmu. Povedal som si, že to v Cincinnati skúsim a potom sa rozhodnem, či budem štartovať na US Open. Isté je, že vo Flushing Meadows sa v singli nepredstavím," dodal.


Čína zavedie kvótu na predaj elektroáut už na budúci rok

Čínsky prezident ubezpečil Angelu Merkelovú, že na nemecké automobilky sa zákon zatiaľ vzťahovať nebude.

BERLÍN, PEKING. Čína plánuje zaviesť pevné kvóty na predaj áut s elektrickým pohonom od budúceho roka. Správa vyvolala poplach medzi nemeckými automobilkami Volkswagen, Daimler a BMW, ktoré vyrábajú aj v Číne. Čínsky prezident Si Ťin-pching v telefonickom rozhovore, ktorý sa uskutočnil ešte vo februári tohto roku, nemeckú kancelárku Angelu Merkelovú ubezpečil, že na nemecké automobilky sa zákon zatiaľ vzťahovať nebude. Podľa návrhu zákona by mali čínske automobilky dosiahnuť na svojom celkovom ročnom predaji 8-% podiel áut s čisto elektrickým pohonom. Volkswagen predáva v Číne zo svojej produkcie 41 percent vozidiel. S elektrickým pohonom ich je však stále iba pár. Kancelárka Merkelová sa na prvom podujatí pred septembrovými parlamentnými voľbami v nedeľu (13.8.) v Düsseldorfe vyslovila proti povinným kvótam na predaj elektroáut v Nemecku i v Európe. Kvóty presadzuje vo svojom päťbodovom pláne kancelárkin konkurent, sociálny demokrat Martin Schulz. Koncom augusta by malo čínske ministerstvo priemyslu zverejniť konečný návrh zákona o povinných kvótach elektroáut. Z neoficiálnych informácií vyplýva, že sa 8-percentný limit v nasledujúcom roku zachová. V roku 2019 by mal ich podiel vzrásť na 10 percent a v nasledujúcom na 12 percent. Experti, ktorí poznajú situáciu v čínskych automobilkách, tvrdia, že tie limity na rok 2018 bez problémov splnia.


Dúbravka je jedným z najkonzistentnejších v lige, tvrdí tréner brankárov Newcastlu

Slovenský reprezentant má plnú podporu klubu.

NEWCASTLE. Anglický futbalový klub Newcastle United sa plne spolieha na služby svojej brankárskej jednotky - Slováka Martina Dúbravku. Tridsaťročný rodák zo Žiliny si musel vypočuť kritiku od trénera Rafaela Beníteza po februárovom zápase proti Wolverhamptonu Wanderers (1:1), v ktorom reprezentant SR pustil za svoj chrbát lacný gól v nadstavení. Viaceré anglické médiá začali špekulovať o tom, či je jeho pozícia medzi tromi žrďami ohrozená. Dúbravka sa totiž nepredstavil v sobotňajšom prípravnom zápase proti CSKA Moskva (1:1). Naplno sa ho však zastal tréner brankárov v Newcastli Simon Smith. „Zo začiatku hral tak dobre, že nastavil latku veľmi vysoko. Mal vynikajúci debut vo februári 2018 proti Manchestru United (1:0), nás to ale neprekvapilo, lebo sme už na tréningu videli, čo dokáže. Martin ukázal, že je jedným zo šiestich najkonzistentnejších gólmanov v anglickej Premier League. Myslím si, že práve preto púta na seba mnoho pozornosti," vysvetlil Smith pre portál chroniclelive.co.uk. „Jeho konzistentné výkony a vysoký herný štandard sú dôvody, prečo mu tak veľmi veríme. Veď sme zaňho zaplatili 6 miliónov eur," doplnil Smith na adresu bývalého gólmana Sparty Praha, Slovana Liberec, dánskeho Esbjergu a MŠK Žilina. Slovák má na konte už sedem čistých kont v aktuálnej ligovej sezóne. Aj vďaka tomu ho vyhlásila anglická Severovýchodná asociácia futbalových novinárov za najlepšieho hráča spomenutého regiónu za kalendárny rok 2018. Ocenenie, ktoré v minulosti obdržal aj slávny Alan Shearer, si Dúbravka prevzal v nedeľu 17. februára. „Keď som počul, že som získal túto cenu, nemohol som tomu uveriť. Mal som tu síce dobrý rok, ale bol mojím prvým v klube. Som rád, že sa môžem stať súčasťou histórie," povedal po prevzatí ocenenia Dúbravka podľa webu televízie Sky Sports. Newcastlu aktuálne patrí v priebežnej tabuľke Premier League 16. priečka s 25 bodmi a náskokom jediného bodu pred Southamptonom, ktorý figuruje na prvej z troch zostupových pozícií. Aj vďaka slovenskému gólmanovi majú "The Magpies" jednu z najlepších ligových defenzív. Newcastle inkasoval menej gólov (34) ako štvrtý Manchester United (35) či piaty Arsenal Londýn (37).


Kristína Kučová sa neprihlásila na US Open

Zo Sloveniek využili právo štartu na US Open Dominika Cibulková, Magdaléna Rybáriková a Jana Čepelová.

NEW YORK. Bez renkingovo oprávnenej slovenskej tenistky Kristíny Kučovej bude hlavná súťaž dvojhry žien na záverečnom štvrtom grandslamovom turnaji sezóny US Open 28. augusta - 10. septembra na tvrdom povrchu v americkom New Yorku. Dvadsaťsedemročná víťazka singla junioriek na medzinárodných otvorených majstrovstvách Spojených štátov amerických 2007 K. Kučová sa zároveň odhlásila z budúcotýždňového podujatia WTA International JiangXi Open na tvrdom povrchu v čínskom Nan-čchangu. "Nerada by som rozoberala, že čo a ako," uviedla Kristína Kučová v stredu pre agentúru SITA. V ostatnom období mala problémy s pravým kolenom a nevylúčila ani operáciu. Zo Sloveniek využili rebríčkom k 17. júlu dané právo štartu na US Open Dominika Cibulková, Magdaléna Rybáriková a Jana Čepelová. Päť hráčok použilo tzv. chránený renking a dostalo sa nad čiaru: Bieloruska Viktoria Azarenková, domáca Sloane Stephensová, Nemky Anna-Lena Friedsamová a Sabine Lisická a austrálska reprezentantka Ajla Tomljanovičová. Z oprávnených okrem K. Kučovej absentujú aj tehotná domáca hviezda Serena Williamsová, takisto potomka čakajúca Luxemburčanka Mandy Minellová, Nemka Laura Siegemundová, kazašská reprezentantka Jaroslava Švedovová a hostiteľka po operácii kolena Bethanie Matteková-Sandsová. K 104 akceptovaným tenistkám pribudne 16 kvalifikantiek a 8 držiteliek voľnej karty.


Rusko zastavilo činnosť Jehovových svedkov. Vraj sú to extrémisti

Ak ministrov návrh schváli súd, budú jehovisti prvou celkom zakázanou cirkvou v Rusku.

MOSKVA. Ruské ministerstvo spravodlivosti pozastavilo činnosť organizácii Jehovovi svedkovia pre jej údajný extrémizmus, informovala agentúra TASS. Rezort vnútra zaradil náboženskú organizáciu Administratívne ústredie Jehovových svedkov v Rusku na zoznam subjektov, ktoré majú pozastavenú činnosť kvôli extrémistickým aktivitám. Ministerstvo sa okrem toho usiluje o súdny zákaz Jehovových svedkov na území Ruskej federácie a o ich vyhlásenie za extrémistickú organizáciu. S takouto žiadosťou sa obrátilo na ruský najvyšší súd, ktorý má o veci rokovať piateho apríla. Podľa právnikov ministerstva ruskí Jehovovi svedkovia svojou činnosťou porušujú viaceré zákony vrátane federálnej legislatívy o boji proti extrémizmu a terorizmu. Ak najvyšší súd žiadosti vyhovie, dôjde k uzavretiu ústredia Jehovových svedkov, ktoré sa nachádza neďaleko Petrohradu. Svedkovia sa preto snažia zmobilizovať osem miliónov svojich súvercov vo svete, aby protestovali proti hroziacemu zákazu činnosti svojej organizácie v Rusku. Takýto krok by bol vôbec prvým prípadom úplného zákazu zaregistrovanej náboženskej skupiny v Rusku. Jehovovi svedkovia majú v krajine podľa vlastného vyjadrenia 170-tisíc stúpencov. Jehovovi svedkovia sú jednou z viacerých menšinových náboženských skupín, ktoré sa v uplynulých rokoch dostali pod zvyšujúci sa tlak ruských orgánov. Zásahy voči jehovistom, mormónom a rôznym protestantským spoločenstvám sa dejú na základe nového zákona, ktorý má aj podporu ruskej pravoslávnej cirkvi.


Japonskí veľrybári ulovili v okolí Antarktídy 333 veľrýb

Vráskavce zulovili údajne pri Antarktíde na vedecké účely.

TOKIO. Do Japonska sa vrátilo päť veľrybárskych lodí, ktoré počas 72-dňovej expedície v okolí Antarktídy ulovili 333 veľrýb. Informovala o tom v pondelok agentúra DPA. Podľa nedeľňajšieho vyhlásenia japonskej agentúry pre rybolov (JFA) bolo 333 vráskavcov ulovených v Južnom oceáne na "vedecké účely". Komerčný lov veľrýb je celosvetovo zakázaný od roku 1986. Japonsko však napriek medzinárodnej kritike v pravidelnom výlove veľrýb pokračuje, aj keď oficiálne len za účelom vedeckého výskumu. Medzinárodná veľrybárska komisia (IWC) vlani v septembri zamietla návrh Tokia na zrušenie platného moratória na lov veľrýb. Japonsko následne v decembri oznámilo, že v júli 2019 vystúpi z IWC a obnoví komerčný lov týchto morských cicavcov. Tokio vyhlasuje, že lov veľrýb je odvekou súčasťou japonskej kultúry. Podľa kritikov Japonci využívajú existujúce medzery v medzinárodnom práve a údajný vedecký výskum je len zámienkou pre komerčný lov. Medzinárodný súdny dvor (ICJ) v roku 2014 rozhodol, že japonský "vedecký lov veľrýb" je v rozpore s platným moratóriom. Minulý piatok sa vydala na more ďalšia japonská flotila, ktorá má v pobrežných vodách Japonska uloviť 127 vráskavcov. Má ísť o poslednú expedíciu, ktorá bude loviť veľryby na "vedecké účely" predtým, než Tokio oficiálne obnoví komerčný lov.


Môžete sa poprechádzať po vesmírnej stanici ISS, pribudla do Street View

Google vezme ľudí na výlet na obežnú dráhu.

MOUTAIN VIEW, BRATISLAVA. Kde spávajú astronauti? Ako vyzerá jedáleň, v ktorej si pripravujú jedlo? To všetko si môžete pozrieť v službe Street View, do ktorej Google zaradil panoramatické snímky z pätnástich modulov obiehajúcich Zem. Štyri mesiace trvalo francúzskemu astronautovi, kým pre Google pripravil podklady z ISS. Kým na Zemi používa firma na panoramatické snímanie špeciálnu techniku s viacerými čipmi a objektívmi na autách, trojkolkách, vozíkoch a batohoch, v kozme si musela poradiť s tým, čo bolo dostupné. Každá sada fotografií sa musela snímať z jedného miesta a s pomocou zrkadlovky. Hneď na začiatku sa podľa magazínu USA Today museli popasovať s beztiažou, v ktorej by tradičný statív nezaistil pevný bod na snímanie. Pomohli šnúry, ktoré sa po prišliapnutí používajú na stabilizáciu fotoaparátu. V tomto prípade sa viazali priamo o steny jednotlivých modulov. Google teraz ponúka nielen virtuálnu prechádzku netradičným prostredím, ale aj popisky. Priblížia, ktorý modul na čo slúži, podobne je to aj s výbavou vesmírnej stanice. Interaktívne panoramatické snímky sú dostupné cez služby Google Mapy a Google Earth - na počítačoch aj smartfónoch platforiem Android a iOS. Nechýba ani podpora pre niektoré systémy virtuálnej reality. Nový obsah sprístupnili pri príležitosti výročia prvého pristátia človeka na Mesiaci. Google už v minulosti fotografoval aj iné netradičné miesta: napríklad alpské vrcholy či Veľkú koralovú bariéru.


Železnice chcú dať za náhradné diely na výhybky a konštrukcie viac ako 11 miliónov eur

Lehota na predkladanie žiadostí o účasť je 30. augusta.

BRATISLAVA. Železnice Slovenskej republiky (ŽSR) chcú zaplatiť za náhradné diely na železničné výhybky a výhybkové konštrukcie za tri roky predbežne 11,1 milióna eur bez dane z pridanej hodnoty (DPH). Ako vyplýva z vyhlásenej verejnej súťaže, náhradné diely budú dodané do zásobovacích skladov podniku v Seredi, vo Vrútkach a v Košiciach. Štátny správca železničnej infraštruktúry na základe výsledku verejného obstarávania plánuje uzavrieť rámcovú dohodu s jediným uchádzačom cez rokovacie konanie s predchádzajúcou výzvou na súťaž. "V prípade nevyčerpania maximálneho finančného objemu uvedeného v rámcovej dohode sú zmluvné strany oprávnené platnosť a účinnosť rámcovej dohody predĺžiť maximálne o šesť mesiacov," oznámili ŽSR. Lehota na predkladanie žiadostí o účasť je 30. augusta, pričom ponuky musia platiť minimálne do 30. júna 2020. "Ponuku môže predložiť a rokovaní sa môže zúčastniť len ten, koho obstarávateľ vyzval na predloženie ponuky," uviedli ŽSR. Uchádzači, vyzvaní na predloženie základnej ponuky, musia zložiť zábezpeku ponuky vo výške 500-tisíc eur. Uchádzači majú, napríklad, preukázať, že za predchádzajúce tri roky dodali tovary, ktoré sú predmetom zákazky, v celkovom objeme minimálne 5 miliónov eur bez DPH. ŽSR vyhlásili tiež verejnú súťaž na opravu výmenných dielov zabezpečovacích zariadení za 1,97 milióna eur bez DPH na tri roky. Zákazku rozdelili na tri časti pre oblastné riaditeľstvá - v Trnave za 965-tisíc eur, v Žiline a v Košiciach po 500-tisíc eur bez DPH. "Predmetom zákazky je vykonanie merania a kontroly výmenných dielov zabezpečovacích zariadení, zabezpečenie výmeny, resp. opravy (ak je diel opraviteľný) nevyhovujúcich častí výmenných dielov zabezpečovacích zariadení, všetko pre potreby zabezpečenia plynulej a bezpečnej prevádzky zabezpečovacích zariadení v správe obstarávateľa," oznámili ŽSR. Opravy výmenných dielov zabezpečovacích zariadení pozostávajú z plánovaných opráv a mimoriadnych (neplánovaných) opráv. Lehota na predkladanie a otváranie ponúk je 3. septembra, viazané musia byť minimálne do 30. júna 2020. Zábezpeka ponuky v jednotlivých častiach tendra je vo výške 30-tisíc eur a dvakrát po 15-tisíc eur. "Cena nie je jediným kritériom výberu a všetky kritériá sú uvedené len v súťažných podkladoch," uviedli železničiari.


Poľská ekonomika začiatkom roka vzrástla

Ide o najprudší nárast od posledného štvrťroka 2015, keď expandovala o 4,6 percenta.

VARŠAVA. Tempo rastu poľskej ekonomiky sa na začiatku tohto roka zrýchlilo. Hrubý domáci produkt (HDP) krajiny od januára do konca marca na neupravenej báze medziročne stúpol o 4 % po 2,5-% zvýšení v poslednom štvrťroku vlaňajška, uviedol poľský štatistický úrad a potvrdil svoj prvý odhad zverejnený 16. mája. To bol najprudší nárast poľskej ekonomiky od posledného kvartála 2015, keď expandovala o 4,6 %. Na sezónne upravenej báze sa tempo rastu v 1. štvrťroku zrýchlilo na 4,2 % z 2,9 % v posledných troch mesiacoch 2016. V medzikvartálnom porovnaní HDP od januára do konca marca stúpol o 1 % po 1,7-% zvýšení v predchádzajúcich troch mesiacoch.


Demokrati obvinili Trumpových ľudí z porušovania bezpečnosti

S obvineniami prišla dlhoročná zamestnankyňa vlády Tricia Newboldová.

WASHINGTON. Americkí demokrati vyšetrujú pochybnosti o bezpečnostných previerkach desiatok zamestnancov administratívy republikánskeho prezidenta Donalda Trumpa. Informovala o tom v utorok agentúra AP. S obvineniami prišla dlhoročná zamestnankyňa vlády Tricia Newboldová, ktorá dohliadala na previerky niektorých popredných poradcov Bieleho domu. Tá zostavila zoznam minimálne 25 osôb, ktoré vlani neprešli bezpečnostnými previerkami. Pôvodné rozhodnutia však neskôr zmenili vysoko postavení činitelia Trumpovej administratívy. Títo pracovníci napokon bezpečnostné previerky údajne dostali napriek tomu, že u nich existovali okolnosti, ktoré ich z výkonu ich funkcií diskvalifikovali. "Podľa pani Newboldovej u týchto jednotlivcov existovala široká škála vážnych problémov, ktoré ich diskvalifikovali vrátane zahraničného vplyvu, konfliktu záujmov, neusporiadaného súkromného života, finančných problémov, užívania drog a trestnej činnosti," uvádza sa dokumentoch, ktoré v pondelok zverejnil demokratický kongresman Elijah Cummings, predseda kongresového výboru pre dohľad a reformu. V dokumentoch sa neuvádzajú mená zamestnancov administratívy, ktorých sa uvedené pochybnosti týkajú. Podčiarkujú však, že sú medzi nimi aj dvaja nemenovaní poprední činitelia, ktorí stále pôsobia v Bielom dome. Zverejnenie obvinení však vyvolalo ďalší spor medzi Trumpovou vládou a Snemovňou reprezentantov, kde majú väčšinu opoziční demokrati. Republikánski kongresmani označili Newboldovej tvrdenia za prehnané a selektívne. Záujem demokratov o celú kauzu vnímajú ako politicky motivovaný útok. Previerkami podľa republikánov z vážnych dôvodov neprešli len štyria alebo piati pracovníci, čo je - ako zdôrazňujú - len zlomok z približne 5000 zamestnancov úradu prezidenta USA.


Policajti chceli vyšetrovanie Matovičových účtov stopnúť, prokurátor im to vrátil

Národná kriminálna agentúra chcela vyšetrovanie zastaviť z dôvodu premlčania.

BRATISLAVA. Kauza údajne chýbajúceho účtovníctva predsedu OĽaNO Igora Matoviča sa nekončí, hoci ju policajti chceli stopnúť. Rozhodol o tom trnavský krajský prokurátor, ktorý ešte v novembri zrušil uznesenie o zastavení trestného stíhania. „Vyšetrovanie v predmetnej veci stále prebieha,“ povedal Mojmír Huna, hovorca krajskej prokuratúry v Trnave. Premiér Robert Fico začiatkom februára oznámil, že Matovič v roku 2008 fiktívne previedol svoj podnik Igor Matovič - regionPress na bieleho koňa, prepral 122 miliónov korún a zlikvidoval účtovníctvo podniku, aby sa vyhol daňovej kontrole. Matovič všetky tieto informácie odmietol. Predaj podniku vysvetlil tým, že chcel umožniť vymáhanie starých pohľadávok svojmu vtedajšiemu zamestnancovi Pavlovi Vandákovi. Dodal, že dane riadne platil a vlastný podnik netuneloval. Matoviča mal pred prípadným obvinením zachrániť čas. Vyšetrovateľ Národnej kriminálnej agentúry prípad zastavil už v októbri. Hoci podľa názoru vyšetrovateľa dokumenty zmizli a bol za tým Matovič, vyšetrovanie zastavil z dôvodu premlčania. V polovici decembra o tom informoval portál pluska.sk. V novembri však prokurátor krajskej prokuratúry v Trnave zastavenie trestného stíhania vo veci zrušil. Policajti teda musia vo veci znovu konať a rozhodnúť. Dôvody prokuratúra neuviedla. Matovič na správu reagoval slovami, že nie je účastníkom konania a tak o pokračovaní vyšetrovania nevedel. „Fico penil, keď vyšetrovanie zastavili a mal si následné nelegálne zobrať spis na Úrad vlády, o čom som napísal status pred troma týždňami na Facebooku. Preto sa vašej informácii vôbec nečudujem,“ povedal Matovič. Igor Matovič takisto čelí obvineniu z ohovárania premiéra Fica. Polícia začala stíhať opozičného politika pre jeho výroky o schránkovej firme a účte na Belize. Matovič v auguste zverejnil informáciu od anonyma, že Fico s manželkou si založili schránkovú firmu na Belize. Na dvoch bankových účtoch mali podľa neho 674 miliónov dolárov. Fico na tlačovej besede povedal, že bol vypovedať na polícii, kde sa mohol pozrieť do spisov, ktoré priniesol Matovič. Províziu označil za klamstvo.


Pepka, pocem - povedal režisér Jozef Bednárik šepkárke. A urobil z nej hviezdu

Zomrela herečka Štefánia Pepka Slobodová. Cestu slávy nastúpila zo samoobsluhy a s divadlom zo Zelenča pochodila celý svet

Pepka, Štefánia Slobodová, sa 2. januára náhle a nečakane pobrala za svojím objaviteľom Jozefom Bednárikom. V lete roku 1979 sa v bratislavskom filmovom štúdiu na Kolibe pripravovalo nakrúcanie dokumentárneho filmu o ochotníkoch zo Zelenča, ktorých prebral od svojej mamy-učiteľky– vtedy ešte len nitriansky herec – Jožko Bednárik. Po večeroch som chodieval do Zelenča na skúšky Gogoľových Mŕtvych duší, aby som „nasal“ atmosféru skúšok, zoznámil sa s členmi súboru a získal dôveru mladého režiséra, aby sme neskôr, pri nakrúcaní, boli s našim štábom „neviditeľní“ a mohli zachytiť čo najreálnejšiu atmosféru tvorby Z divadla. Stalo sa to v niektorý z prvých večerov. Herci skúšali scénu, v ktorej vystupovala gubernátorova dcéra. Krehká blondínka ako obrázok. Len herectvo jej akosi nevoňalo. Prejav, s ktorým bola predtým Bednárikova mama spokojná, ambiciózneho mladého režiséra neuspokojoval. Scénka sa opakovala znova a znova. Až napokon stratil Bednárik trpezlivosť. Pepka, pocem, zavolal na dievča, ktoré sedelo na okraji skupiny hercov. Šak ty jako šepkárka víš šetky texty, any sa ich nemosíš učit, ty to zahráš, zvolal rodným dialektom, ktorý medzi svojimi používal často, najmä keď ho čosi rozčúlilo. A v tej chvíli nenápadná, skromná predavačka zelenečskej potravinárskej samoobsluhy nastúpila cestu slávy, ktorá trvala dlhé roky a presiahla aj hranice Československa. Až do konca kariéry hrala všetky hlavné ženské postavy Bednárikových inscenácií ochotníkov zo Zelenča, ktorí sa stali európskym pojmom. Autor je režisér a scenárista Bola priateľkou a múzou režiséra Jozefa Bednárika. V období najväčšej slávy tejto divadelnej scény ju obsadil do hlavných úloh oceňovaných inscenácií ako Guľôčka a Matka Guráž a jej deti. Výrazné postavy stvárnila aj v ďalších divadelných kusoch legendárneho Z-divadla v Zelenči ako Don Juan, Premena, Mŕtve duše, Impresário zo Smyrny. Za svoje majstrovstvo na divadelných doskách získala ako vôbec prvá ochotnícka herečka Cenu Jozefa Kronera. Ceny si odniesla z festivalov v Československu, okrem iných z Jiráskovho Hronova, Scénickej žatvy v Martine, ale nadchla odborníkov i divákov aj na festivaloch v Monte Carle, Japonsku, Francúzsku, Nemecku, Belgicku, Rakúsku či Veľkej Británii. V roku 2001 o nej režisér Fedor Bartko nakrútil dokumentárny film Pepka.


Nový poľský premiér chce upevniť spoluprácu s Budapešťou

Predseda poľskej vlády by mal v stredu navštíviť Maďarsko.

VARŠAVA. Predseda poľskej vlády Mateusz Morawiecki chce rozvíjať poľsko-maďarskú spoluprácu, ktorá by mala byť prospešná pre celý región strednej Európy. S odvolaním sa na utorňajšie vyhlásenie Michala Dworczyka, hovorcu nového poľského premiéra, o tom informovala agentúra PAP. Morawiecki by podľa tohto zdroja mal v stredu navštíviť Budapešť. Ako uviedol Dworczyk v rozhovore pre poľské verejnoprávne médiá, premiérova návšteva v Maďarsku "je jasným signálom, že regionálna politika je dôležitou súčasťou zahraničnej politiky". V tejto súvislosti spomenul aj spoluprácu krajín v rámci iniciatívy Trojmorie a Vyšehradskej skupiny. "Všetky tieto témy budú určite predmetom rozhovorov s maďarským premiérom Viktorom Orbánom," dodal. Hovorca vyhlásil, že poľský premiér chce "upevniť a rozvíjať spoluprácu Poľska a Maďarska pre dobro Poľska a regiónu ako celku". Po úspešných stretnutiach s francúzskym prezidentom Emmanuelom Macronom a britskou premiérkou Theresou Mayovou prišiel podľa Dworczykových slov čas na to, aby sa upriamila pozornosť na úlohu Poľska v stredoeurópskom regióne a poľsko-maďarskú spoluprácu, ktorá je už tradične na dobrej úrovni. Okrem návštevy Budapešti má poľský premiér absolvovať aj stretnutie s predsedom Európskej komisie Jeanom-Claudom Junckerom. Mal by s ním diskutovať o vývoji situácie po tom, ako EK aktivovala proti Poľsku článok 7 ods. 1 Zmluvy o Európskej únii. Maďarský premiér vlani v decembri kritizoval právne konanie Európskej komisie voči Poľsku, ktoré by mohlo viesť k sankciám voči Varšave. "Kto napadne Poľsko, napadne celú strednú Európu," vyhlásil Orbán.


V Brne sa narodilo dieťa 117 dní po mozgovej smrti matky

PRAHA. Lekárom vo Fakultnej nemocnici Brno sa podarilo udržať rekordne dlho životné funkcie ženy s mozgovou smrťou, vďaka čomu mohli v polovici augusta priviesť na svet cisárskym rezom jej dieťa. O prípade v pondelok médiá podrobnejšie informovalo vedenie nemocnice, podľa ktorého nemá vo svete obdobu. Dievčatko sa narodilo 15. augusta v 34. týždni tehotenstva, vážilo 2130 gramov a meralo 42 centimetrov. Nazvali ho Eliška, čo je meno, ktoré mu ešte na začiatku tehotenstva vybrala jeho mama, uvádza spravodajská televízia ČT24. Podľa riaditeľa nemocnice Romana Krausa je prípad výnimočný práve dĺžkou hospitalizácie a zrelosťou plodu, akú sa podarilo dosiahnuť. Tehotná 27-ročná Eva bola ešte len v 16. týždni tehotenstva, keď mala mozgovú príhodu. Lekárom sa následne podarilo udržať jej životné funkcie rekordne dlhý čas, až 117 dní. Urobili pritom maximum, aby stabilizovali životné funkcie a zachránili plod v tele matky. Starali o srdcovú činnosť, funkcie pľúc a obličiek, bojovali s infekciami. "Použili sme antibiotickú liečbu, ktorá mala minimálny vplyv na vyvíjajúci sa plod, aj výživu sme zostavovali s ohľadom na vývoj plodu," opísala primárka Oddelenia klinickej mikrobiológie FN Brno Markéta Hanslianová. Lekári niekoľkokrát týždenne a neskôr už denne monitorovali plod pomocou ultrazvuku. Pokúšali sa podporiť normálny vývoj dieťaťa, pohybovali napríklad nohami matky, aby simulovali chôdzu. "Babička čítala dieťaťu rozprávky po celý čas tehotenstva," povedal prednosta Kliniky anestéziológie, resuscitácie a intenzívnej medicíny FN Brno a LF MU Roman Gál. Uviedol tiež, že dôležitú úlohu zohrávala fyzická kondícia, akú mala matka pred mozgovou príhodou. "Pani Votavová bola v skvelej kondícii. Jediný orgán, ktorý mala chorý, bol bohužiaľ mozog," dodal. Plánovaný pôrod sa uskutočnil ešte o niekoľko týždňov neskôr, než lekári spočiatku dúfali, čo vyhodnotili ako nesmierne dobré pre dieťa. Život matky sa skončil po pôrode dieťaťa. Lekári ju za prítomnosti rodiny odpojili od dýchacích prístrojov. Stav dieťaťa bol po pôrode podľa lekárov veľmi dobrý. O dievčatko sa nasledujúcich 14 dní starali neonatológovia a potom nemocnicu opustilo so svojím otcom, uviedol prednosta Gynekologicko-pôrodníckej kliniky FN Brno Pavel Ventruba. Malú Elišku následne začala dojčiť jej príbuzná, ktorá sa nedávno stala mamičkou. Otec dievčatka označil jej narodenie za zázrak. Momentálne si zvyká na úlohu otca dvoch malých detí na plný úväzok, uvádza ČT24. Česká televízia pred časom informovala, že podobných prípadov sa na svete vyskytlo zo desať a pri väčšine sa podarilo deti zachrániť, no matky zomreli. O prípade v pondelok informovala aj francúzska agentúra AFP, ktorá uviedla, že podobný pôrod prebehol aj v roku 2016 v Portugalsku, keď sa matke po mozgovej smrti narodil chlapček.


Lajčák: Proti Rusku sa treba brániť naďalej

Rokovania ministrov zahraničných vecí členských krajín NATO v Bruseli sa prvýkrát zúčastnil aj Rex Tillerson.

BRATISLAVA. Koordinácia kľúčových pozícii NATO pred májovým summitom Aliancie v Bruseli, úlohy NATO v boji proti terorizmu vrátane stabilizácie Iraku, Sýrie a Líbye, ako aj spôsob dialógu s Ruskom a bezpečnostná situácia na východe Ukrajiny boli v piatok hlavnými témami rokovania ministrov zahraničných vecí členských krajín NATO v Bruseli. Slovenskú republiku na tomto zasadnutí zastupoval minister zahraničných vecí a európskych záležitostí SR Miroslav Lajčák. Ako informoval Tlačový odbor MZV, na stretnutí, na ktorom sa po prvý raz v tomto formáte zúčastnil aj nový americký minister zahraničných vecí Rex Tillerson, rezonovala okrem iného aj otázka investícií do obranyschopnosti. Šéf diplomacie USA opätovne zdôraznil očakávania Washingtonu, že európski spojenci budú na obranu prispievať viac. „NATO je základným pilierom bezpečnosti Slovenska a nášho životného priestoru v Európe. Je našim vitálnym záujmom, aby bola Aliancia silná, jednotná a akcieschopná. Aj preto som za Slovenskú republiku potvrdil náš záväzok zo summitu vo Walese zvýšiť investície do obranyschopnosti na 1,6 percenta nášho HDP do roku 2020. Samozrejme, tieto peniaze chceme vynaložiť účelne, na také položky, ktoré naše ozbrojené sily naozaj potrebujú,“ povedal po rokovaní Lajčák. Ako na stretnutí zaznelo, Aliancia sa už od minulého roka aktívnejšie zapája do boja proti terorizmu. NATO tu vyvíja celý rad aktivít - od poradenskej pomoci partnerom ohrozeným terorizmom, cez poskytnutie lietadiel AWACS na podporu Globálnej koalície proti tzv. Islamskému štátu, až po veľkú výcvikovú misiu v Afganistane. Najnovšie pôsobí od januára priamo v Iraku, kde cvičí vojenský personál. Ministri diskutovali aj o politike Aliancie voči Rusku, predovšetkým v oblasti obrany proti pôsobeniu propagandistických vplyvov zameraných na oslabenie podpory pre členstvo v západných inštitúciách v členských krajinách NATO, ale najmä v partnerských krajinách ako Ukrajina a Gruzínsko a na Západnom Balkáne. „Aliančná politika sa vo vzťahu k Rusku dlhodobo opiera o kombináciu dialógu na jednej strane a obrany a odstrašenia na strane druhej, čo je platforma, ktorú je naďalej potrebné využívať. V súčasnosti musíme pracovať aj na posilnení vlastnej obrany a odolnosti voči hybridným hrozbám,“ povedal minister Lajčák, pričom zdôraznil, že Slovensko sa zasadzuje za väčšiu viditeľnosť Aliancie a za intenzívnejšiu spoluprácu s partnerskými krajinami. "V tejto súvislosti sme uvítali nedávnu ratifikáciu prístupovej zmluvy Čiernej Hory americkým Senátom." Na záver stretnutia, počas rokovania komisie NATO-Ukrajina vyslali spojenci silný politický signál, že Ukrajina ostáva medzi prioritami Aliancie a ubezpečili Kyjev o svojej pretrvávajúcej politickej aj praktickej podpore, a to najmä pri reforme obranného a bezpečnostného sektora s pomocou funkčných programov financovaných z takzvaných Zvereneckých fondov NATO. Konkrétnymi oblasťami spolupráce sú napr. profesionálne vzdelávanie, likvidácia nevybuchnutej munície či odmínovanie, kde funkciu vedúcej krajiny Zvereneckého fondu prevzalo v minulom roku Slovensko. Ukrajinskému partnerovi tiež ministri tlmočili apel, aby Kyjev pokračoval v nastúpenej ceste reforiem, ktoré sú jednoznačne spojené s udržateľnou prosperitou a stabilitou krajiny.


Ryanair v Británii zrejme zoškrtá lety do Glasgowa, Edinburgu a Belfastu

Najväčší nízkonákladový prepravca v Európe nedosahuje v týchto regiónoch rast.

DUBLIN. Letecká spoločnosť Ryanair pravdepodobne zredukuje v Británii linky do Glasgowa, Edinburgu a Belfastu. Oznámil to v pondelok generálny riaditeľ Michael O'Leary. Na otázku analytikov o lokalitách, ktorých sa dotknú plánované škrty v nadchádzajúcich mesiacoch v dôsledku oneskorenia dodávok Boeingov 737 MAX, O'Leary uviedol, že tieto tri trasy budú pravdepodobne horúcimi kandidátmi. "Je zrejmé, že ak bude na konci októbra tvrdý brexit, máme tri domáce trasy, ktoré by okamžite vypadli," povedal. Dodal, že najväčší nízkonákladový prepravca v Európe nedosahuje rast v Edinburgu, Glasgowe a Belfaste. Letecká spoločnosť zaznamenala v uplynulom kvartáli pokles zisku o 21 %, pretože nadmerná kapacita a cenová vojna v Nemecku viedli k zníženiu cien leteniek. Hodnota akcií Ryanairu sa za dva roky znížila takmer na polovicu, práve pre nadmernú kapacitu, plány Británie na odchod z Európskej únie a oneskorenie dodávok modelov Boeing 737 MAX. V posledných týždňoch akcie zasiahli aj správy o hrozbe štrajkov pilotov v Írsku aj v Británii a palubných sprievodcov v Portugalsku. Finančný riaditeľ Niall Sorohan odmietol komentovať pravdepodobnosť rušenia letov v nadchádzajúcich týždňoch, ale poznamenal, že načasovanie protestných akcií je "trochu nezvyčajné" vzhľadom na obavy týkajúce sa dodávok boeingov a brexitu. Dodal, že letecká spoločnosť je otvorená rokovaniam.


Fedor odchádza z klubu Mosta-Híd aj koalície, priznáva rozdielne názory

Upozorňuje aj na odklon od programového vyhlásenia vlády.

BRATISLAVA. Poslanec Martin Fedor odchádza z klubu Mosta-Híd a z vládnej koalície. TASR to potvrdil Fedor, ktorý priznáva rozdielne názory s Mostom-Híd. Vo svojom stanovisku poukazuje na množiace sa propagandistické a populistické návrhy, neschvaľovanie strategických bezpečnostných dokumentov. Fedor hovorí, že nechce byť súčasťou rozbiehajúcich sa pretekov o rôzne ľúbivejšie, populistické a zároveň aj kriticky nezodpovedné návrhy. "Dnešným dňom som sa rozhodol vystúpiť z poslaneckého klubu Mosta-Híd a tým aj z vládnej koalície. To, že vystupujem z klubu Mosta-Híd je len logickým pokračovaním toho, čo som uviedol už pred časom - že svoju budúcnosť nespájam s touto politickou stranou a budem zvažovať ďalšiu politickú budúcnosť," uviedol pre TASR Fedor. Nepozdáva sa mu, že pár mesiacov pred voľbami sa množia propagandistické a populistické návrhy. "A to v čase, keď sa nedarí napĺňať zámer vlády o vyrovnanom štátnom rozpočte," doplnil. Fedor priznáva, že jeho názory s Mostom-Híd sa môžu rôzniť a nechce, aby vznikali nedorozumenia a konflikty. "Aj pre samotný Most bude jednoduchšie, keď bude svoju stranícku agendu uplatňovať v prostredí jednotného straníckeho poslaneckého klubu," poznamenal. Stranu však zároveň oceňuje za to, že prispieva k zmiereniu medzi Slovákmi a Maďarmi žijúcimi na Slovensku a za to, že je poistkou voči excesom vo vnútri vládneho usporiadania. Fedor upozorňuje aj na odklon od programového vyhlásenia vlády. "Malo garantovať principiálne postoje vlády v zahraničnej a bezpečnostnej politike a predpokladalo politickú stabilitu pre Slovensko. V uplynulých mesiacoch však vidno, že aj politika jasného európskeho a prozápadného smerovania je pod tlakom, dokonca aj od predstaviteľov vládnej koalície. Výsledkom je, že sa neschvaľujú strategické bezpečnostné dokumenty, ako predpokladá programové vyhlásenie," vysvetlil. Koalícia sa podľa neho zjavne stále viac vzďaľuje svojim pôvodným zámerom aj v oblasti udržania ekonomickej stability pre Slovensko. "Pár mesiacov pred voľbami sa zjavne aj vo vládnej koalícii rozbiehajú závody o rôzne ľúbivejšie, populistické a zároveň aj kriticky nezodpovedné návrhy, pričom nechcem byť ich súčasťou," uzavrel Fedor. Most-Híd berie rozhodnutie Martina Fedora odísť z poslaneckého klubu na vedomie. Pre TASR to uviedla hovorkyňa strany Klára Debnár. "Martin Fedor informoval predsedu strany, že v blízkej budúcnosti opustí klub, pán Fedor nebol členom strany, jeho rozhodnutie berieme na vedomie," uviedla Debnár.


OBJEKTÍVSonda zachytila na Marse zvláštne zvuky. Vypočujte si ich

Robotický lander InSight prišiel na Mars, aby pátral po tamojších zemetraseniach. Má citlivý prístroj, ktorý dokáže zachytiť aj tie najnepatrnejšie vibrácie na planéte. Americký Národný úrad pre letectvo a vesmír (NASA) teraz zverejnil nahrávky "zvláštnych zvukov," ktoré seizmometer zaznamenal. Na ich vypočutie sú ideálne slúchadlá. Vo videu počuť zvuky, ktoré vytvoril vietor na planéte, pohyb ramena landeru a tiež mechanické zvuky zvnútra seizmometra. Vznikajú, keď dochádza k treniu medzi súčiastkami prístroja, ktoré sa skracujú a rozťahujú. Nahrávky vznikli 6. marca tohto roku. Doplňujú ich aj zábery, ktoré v rovnakom čase vyhotovilo robotické rameno landeru. Seizmometer landeru neskôr zachytil aj to, po čo pôvodne prišiel - marsotrasenia. NASA zverejnila dve nahrávky marťanských otrasov, prvá je z 22. mája a zachytáva otrasy s magnitúdom 3,7. Druhá nahrávka je z 25. júla a zachytáva otrasy s magnitúdom 3,3. Obe marsotrasenia počuť ako jemné dunenie. Všetky zvuky museli vedci mierne zrýchliť a jemne upraviť, aby ich ľudské ucho zachytilo.


Slováci si vyrobili kľúč podľa internetu a ukradli šperky za milión českých korún

KLATOVY. Dvaja zlodeji zo Slovenska vykradli zamknutý obchod s klenotmi v západočeskom okresnom meste Klatovy pomocou kľúča a vzali peniaze aj šperky v celkovej hodnote milión českých korún. Prekvapujúce je vysvetlenie, ako sa dostali ku kľúču - stačilo im natočiť na mobilný telefón predavačku, ako zamyká dvere, a potom si podľa návodu z internetu vyrobili vlastný kľúč. Podľa zistení denníka Právo sa k tomu polícii priznal jeden z podozrivej dvojice, ktorú krátko po čine chytili vďaka náhode mestskí strážnici. Informoval o tom vo štvrtok spravodajský portál Novinky.cz. Vyšetrovatelia sa oficiálne nechcú vyjadrovať k spôsobu, ako si zlodeji zaobstarali kľúč, ale šéfka klatovského štátneho zastupiteľstva (prokuratúry) Jiřina Vítovcová Právu potvrdila, že jeden z obvinených si kľúč skutočne vyrobil sám. Na Slovákov podalo štátne zastupiteľstvo žalobu za zločin krádeže a hrozí im až osem rokov väzenia. Obaja už boli súdne trestaní. Zlodejom uľahčilo kopírovanie kľúčov to, že na dverách zlatníctva nebol bezpečnostný zámok, ale obyčajná vložka. Navyše, dvojica si obchod odomkla počas poludňajšej prestávky, keď predavačka odišla na obed a dvere nezabezpečila mrežami. Zlodeji uložili cennosti do tašky a odišli. Pozorovala ich však predavačka zo susednej optiky a vydala sa za nimi. Upozornila na nich hliadku mestských strážnikov, ktorí v blízkosti riešili dopravný priestupok. Strážnici chytili oboch zlodejov vo veku 31 a 40 rokov a odovzdali ich policajtom. Mladší sa pri vypočúvaní priznal a vysvetlil aj to, ako sa do klenotníctva dostali bez poškodenia zámku. Obchod mal vopred vytypovaný. Sadol si na lavičku pred vchodom a mobilom tajne natočil, ako predavačka zamyká a odomyká dvere. Zadržaný povedal, že na internete našiel návod, ako vyrobiť kópiu kľúča podľa snímok zámku a kľúča. Policajti našli u muža dva kľúče, ktoré pasovali do zámku vchodových dverí, napísal portál Novinky.cz.


EÚ sa pripravuje na jarný nápor migrantov z Afriky

Problematikou migračnej trasy by sa mali zaoberať lídri EÚ na neformálnom summite na Malte.

BRUSEL. Európska únia zvyšuje dotácie na výcvik líbyjských pohraničných zložiek a na výstavbu táborov v Afrike. Ide o súčasť širších príprav na jarnú sezónu, kedy sa s najväčšou pravdepodobnosťou znova zvýši migračný tok z Afriky do Európy. Informovala o tom vo štvrtok agentúra Reuters s odvolaním sa na nemenované zdroje z prostredia európskych inštitúcií. "Robíme to, čo je skutočne nevyhnutné... a robíme to efektívne," povedal jeden zo zdrojov. Problematikou migračnej trasy do Európy cez Stredozemné more a situáciou v Líbyi by sa mali zaoberať lídri EÚ na piatkovom neformálnom summite na Malte. Vlani podnikol cestu z Líbye do Európy rekordný počet osôb, a síce 181-tisíc. Medzi nimi sa nachádzalo 25-tisíc maloletých bez sprievodu. Predpokladá sa, že pokus dostať sa cez more na starý kontinent neprežilo 5000 ľudí. Migračný tok z Afriky do Európy sa v tomto roku zrejme znova obnoví v celej svojej intenzite s príchodom jari a lepších poveternostných podmienok na mori.


Egyptské úrady chcú zadržať opozičného lídra pre údajné nemravné gesto

Podobne úrady zasiahli voči viacerým členom opozície, ktorí by mohli kandidovať v prezidentských voľbách.

KÁHIRA. Egyptská prokuratúra nariadila zadržanie známeho opozičného lídra a potenciálneho prezidentského kandidáta Chálida Alího. Dôvodom má byť obscénne gesto, ktoré mal urobiť pred budovou súdu v Káhire. Alí (44), prominentný právnik angažujúci sa pri ochrane ľudských práv, neúspešne kandidoval v prezidentských voľbách už v roku 2012. Vo februári uviedol, že zvažuje kandidatúru aj v budúcoročných prezidentských voľbách. Jeden z jeho právnikov pre agentúru AP povedal, že prokurátori nariadili Alího predvedenie na výsluch v súvislosti so sťažnosťou nemenovaného občana. Ten svoje tvrdenia zakladá na fotografii, ktorej autenticitu však Alí spochybňuje. Na základe vydaného príkazu môže byť Alí zadržiavaný až 24 hodín. Podobné kroky podnikli egyptské úrady už voči viacerým predstaviteľom egyptskej opozície, ktorí by v budúcoročných prezidentských voľbách mohli kandidovať proti súčasnej hlave štátu Abdalovi Fattáhovi Sísímu.


Grendel: Smer si chce voľbou policajného šéfa zaručiť beztrestnosť

BRATISLAVA. Smer si chce na sedem rokov zaručiť beztrestnosť. Konštatuje to poslanec Národnej rady za hnutie Obyčajní ľudia a nezávislé osobnosti (OĽaNO) a tieňový minister vnútra Gábor Grendel. „Vláda má budúci týždeň schváliť návrh zákona, podľa ktorého bude policajný prezident sedem rokov neodvolateľný. Smer chce tým zabezpečiť kontinuitu na čele polície aj v prípade, že sa ocitnú po najbližších voľbách v opozícii. Nepoznám európsku demokratickú krajinu, kde by to takto fungovalo,“ uviedol. Návrh vlády v parlamente Grendel nepodporí. Podotkol, že Ficov a Kaliňákov valec by mohli zastaviť jedine SNS alebo Most. Agentúru SITA o tom informoval hovorca hnutia Matúš Bystriansky.Podľa Grendela, ľudia na Slovensku túžia po zmene, a to aj v bezpečnostných zložkách. „Bez toho zostane Slovensko banánovou republikou, kde sa vybranej kaste ľudí vďaka svojim kontaktom nikdy nič nestane,“ uzavrel.


DOBRÉ RÁNODobré ráno: Fiasko v opozícii, kotlebovci sa majú dobre a istoty Smeru. Poznáme termín volieb

Podľa očakávaní sa budúcoročné parlamentné voľby budú konať v sobotu 29. februára.  Slovensko sa v týchto mesiacoch doslova zmieta v historických udalostiach, čo sa odráža aj na dôvere ľudí v štandardné politické strany. A čo je asi najpodstatnejšie, voľby sa budú konať v dátume, ktorý je blízky výročiu smrti investigatívneho novinára Jána Kuciaka a jeho snúbenice Martiny Kušnírovej. Ako veľmi sa táto tragédia podpíše pod predvolebnú kampaň a budú sa strany hlavne vymedzovať voči Smeru a Robertovi Ficovi? Nikola Bajánová sa pýtala komentátora denníka SME Petra Tkačenka. Online evidencia tržieb, takzvaná eKasa, ktorá je povinná od júla tohto roka pre všetkých podnikateľov, je zraniteľná. Upozornilo na to Investigatívne centrum Jána Kuciaka, podľa ktorého sa do eKasy nabúrali hackeri a dokázali tak, že podvádzať na daniach nebolo nikdy jednoduchšie. Slovenská národná strana použila na svojich billboardoch a sloganoch s heslom "Za rodinu - za národ" upravený moravský ornament. Upozornili na to slovenskí odborníci aj médiá. SNS sa obhajovala tým, že využila služby externej spoločnosti a že spomínaný vzor má staroslovanský pôvod. Lustrácie generálneho prokurátora Jaromíra Čižnára preverí inšpekcia ministerstva vnútra. Ako sám uviedol, vedenie úradu má Čižnárovu plnú dôveru. Čižnára mali počas jeho funkčného obdobia lustrovať v policajných databázach takmer 200-krát. Slováci sa boja, že demokracia v ich krajine je ohrozená. Vyplýva to z prieskumu, ktorý si nechala urobiť nadácia Open Society Foundations v Bulharsku, Českej republike, Nemecku, Maďarsku, Poľsku, Rumunsku a na Slovensku na vzorke takmer 13-tisíc respondentov. Slováci si tiež myslia, že svet je nebezpečnejším miestom, ako bol v roku 1989 a tretina z nich neverí slobodným voľbám. Respondenti tiež nedôverujú informáciám, ktoré im poskytuje vláda a tradičné médiá. Dnešné odporúčanie prináša tip na nástroj, ktorý sám prináša zaujímavé tipy na čítanie. Aplikácia či služba Pocket ponúka aj čosi ako newsletter, kde väčšinou upozorňuje na hodnotné texty. Napríklad článok z Voxu o tom, ako sa Island vysporiadava s prehnaným záujmom turistov, či pripomienka na starší text zo skvelého webu Brain Pickings o tisícoch žien, čo počas vojny pomáhali s dekódovaním správ nepriateľa v Spojených štátoch. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Telesná výchova je podcast o svete športu aj pre nešportovcov. Vždy v piatok, so Samom Marecom a Mariánom Psárom. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Zlodej ukradol z auta v Ostrave vyše štyri milióny korún

OSTRAVA. Na veľké peniaze si prišiel zlodej, ktorý sa vlámal do zaparkovaného auta v Ostrave-Přívoze. Podľa polície si z vozidla odniesol vyše štyri milióny českých korún (vyše 153 500 eur) v hotovosti. Majiteľ auta si podľa polície odskočil do jednej z přívozských predajní. Medzitým na jeho vozidle značky Audi niekto rozbil bočné okno a ukradol veľkú sumu peňazí. "Okrem niekoľkých osobných vecí majiteľa vozidla odniesol aj uschovanú finančnú hotovosť presahujúci štyri milióny korún," povedal policajný hovorca Richard Palát. Či boli peniaze uložené napríklad v taške, alebo inde, nechceli policajti upresniť. Páchateľovi hrozí za krádež a poškodenie cudzej veci až osemročné väzenie.


Tottenham ponížil Manchester United na jeho trávniku

Futbalisti Tottenhamu strelili tri góly.

MANCHESTER. Futbalisti Tottenhamu Hotspur zvíťazili v šlágri 3. kola anglickej Premier League na pôde Manchestru United 3:0. O triumfe Spur rozhodli na začiatku druhého polčasu dvomi gólmi v rozpätí dvoch minút Hary Kane a Lucas Moura. Tottenham je v novej sezóne stále stopercentný a v tabuľke je druhý o skóre za Liverpoolom. Premier League 2018/2019 - 3. kolo, pondelok: Góly: 52. a 84. Moura, 50. Kane


Boston má postupový mečbal, hrdinami nočných zápasov boli Česi

NEW YORK. Hokejistov Boston Bruins delí jediný triumf od postupu do finále Východnej konferencie v play off zámorskej NHL. Bruins v sobotňajšom piatom dueli série proti Columbus Blue Jackets využili výhodu domáceho prostredia a zvíťazili tesne 4:3. Boston dlho kontroloval vývoj stretnutia, keď si vytvoril dvojgólový náskok a v 52. minúte ešte viedol 3:1. Hostia však v priebehu necelých dvoch minút vyrovnali a o víťazstve Bruins rozhodol český útočník David Pastrňák svojím druhým zásahom v stretnutí až 88 sekúnd pred uplynutím riadneho hracieho času. "Je pekné strieľať góly. Zápas sme mali dobre rozohraný a zabrali sme vtedy, keď sme to potrebovali," uviedol 22-ročný rodák z Havířova pre NHL.com. V domácom tíme bol jedným z najvyťaženejších hráčov tradične kapitán Zdeno Chára, ktorý odohral 22:40 minúty a do štatistík si okrem jedného plusového bodu pripísal aj tri bodyčeky a dve zablokované strely. "Nikdy neviete ako sa zápas môže zvrtnúť. Po dvoch tretinách sa zdalo, že padne málo gólov, ale keď znížili na 1:2, tak zrazu ožili a začali hrať agresívnejšie. Napokon sme to ustáli, strelili sme góly keď sme potrebovali a ubránili sme čo bolo treba. Je to veľké víťazstvo," povedal slovenský kapitán Bostonu pre klubový web. Brankár Jaroslav Halák strávil duel na striedačke, útočník Peter Cehlárik sa nedostal na zápasovú súpisku. Šieste pokračovanie série medzi Bostonom a Columbusom je na programe v noci z pondelka na utorok. Aj v druhom sobotňajšom dueli bol hrdinom český útočník. Tomáš Hertl strelil oba góly San Jose Sharks pri víťazstve 2:1 nad Colorado Avalanche v piatom súboji semifinále Západnej konferencie. Sharks momentálne vedú v sérii 3:2 a majú postupový mečbal. Duel proti Coloradu však museli otáčať, keďže od 38. minúty prehrávali po góle Tysona Josta. Ešte do konca druhej tretiny ale Hertl vyrovnal a v 47. minúte rozhodol o triumfe domácich ôsmym zásahom v aktuálnom play off. /stav série - 3:2/ Góly: 40. Hertl (Couture, E. Karlsson), 47. Hertl (Vlasic, Donskoi) - 38. Jost /stav série - 3:2/ Góly: 22. Krejčí (DeBrusk, Backes), 45. Marchand (Clifton, Bergeron), 52. Pastrňák (Marchand), 59. Pastrňák (Marchand, Carlo) - 51. S. Jones (Werenski, Atkinson), 53. Dzingel (Duchene, D. Savard), 54. Kukan (Panarin, J. Anderson) /brankár Jaroslav Halák (Boston) presedel zápas na striedačke/ /obranca Zdeno Chára (Boston) odohral 22:40 minúty, pripísal si jeden plusový bod, prezentoval sa tromi bodyčekmi a dvomi zablokovanými strelami/ /útočník Peter Cehlárik (Boston) nefiguroval na zápasovej súpiske/


Streľba v Mexiku si vyžiadala troch mŕtvych a 14 zranených

MEXIKO. Streľba v mexickom okrese Oxchuc si vyžiadala troch mŕtvych a 14 zranených. Zástupcovia štátu Chiapas vo štvrtok uviedli, že do konfrontácie sa dostali členovia skupiny zastávajúcej súčasného starostu a prívrženci bývalého zástupcu starostu. Humanitárni pracovníci hlásia 20 nezvestných. Streľba sa vyskytla v oblasti, kde sa už po viac ako dve desaťročia rozširujú ozbrojené skupiny, zväčša napojené na lokálne úrady. V roku 1997 zavraždili počas masakra v dedine Acteal, ktorá sa takisto nachádza v Chiapase, 45 ľudí. Vláda vo štvrtok v noci vyhlásila, že urobila kroky na zachovanie bezpečia tamojších ľudí. Na poriadok dohliadajú policajti a vojaci.


Developer projektu Euroveu 2 začne s prípravnými prácami

Začiatok prípravných prác je naplánovaný na prvú polovicu marca.

BRATISLAVA. Projekt Eurovea II, v rámci ktorého má na ľavom brehu Dunaja vyrásť prvý mrakodrap v Bratislave, sa postupne dostáva do realizačnej fázy. Predchádzať jej budú intenzívnejšie prípravné a sanačné práce na dotknutých pozemkoch. Developer projektu, spoločnosť J&T Real Estate, deklaruje, že už disponuje právoplatnými povoleniami na sanáciu environmentálnej záťaže. Predpokladaný termín dokončenia rozšírenia nákupného centra, kancelárií a bytov nad nákupným centrom je v roku 2021, v prípade výškovej obytnej veže Eurovea Tower v roku 2022. Začiatok prípravných prác je naplánovaný na prvú polovicu marca 2019. Pre vybudovanie podzemných stien po obvode stavebnej jamy sa bude realizovať v prvej fáze výkop do hĺbky päť metrov. Z tejto úrovne sa bude budovať ochranná stena stavebnej jamy a potom sa výkop prehĺbi do finálnej hĺbky 15 metrov. "V súvislosti s platnými povoleniami došlo v piatok k uzatvoreniu vonkajšieho verejného parkoviska pri Eurovea, ktorého pozemok je už oplotený. Pre verejnosť bude naďalej k dispozícii parkovanie v podzemných garážach nákupného centra s vjazdmi z Pribinovej ulice, na vonkajšom parkovisku na Olejkárskej ulici ako aj na verejnom parkovisku na prvom poschodí obytnej veže Panorama Tower 1 s vjazdom a výjazdom z Landererovej ulice," informoval TASR developer. Deklaruje, že všetky prípravné aj stavebné práce bude realizovať tak, aby minimalizoval vplyv stavby na život súčasných obyvateľov a návštevníkov štvrte. Vjazd a výjazd vozidiel zo stavby počas výkopových prác je plánovaný na mieste existujúceho vjazdu na vonkajšie parkovisko, kde bude umiestnená aj autoumyváreň pre vozidlá vychádzajúce zo stavby. Pre účely poskytovania informácií týkajúcich sa výstavby a zasielania podnetov verejnosti zriadil developer špeciálnu e-mailovú adresu info@euroveacity.sk a mobilné číslo 0903998855. Existujúci komplex Eurovea a jeho rozšírenie o druhú fázu Eurovea 2 tvoria kľúčové časti budúcej štvrte Eurovea City. Projekt Eurovea 2 disponuje podľa investora vydaným územným rozhodnutím v rozsahu šiestich stavebných objektov, vrátane výškovej 46-podlažnej budovy. Developer tvrdí, že v súlade s platnými pravidlami pokračuje v územnom konaní a získavaní povolení na ďalšie časti a objekty. Eurovea 2 podľa J&T Real Estate prešla najkomplexnejším dopravno-kapacitným posúdením a jeho výsledkom je návrh konkrétnych opatrení a úprav všetkých veľkých križovatiek a cestných komunikácií v zóne. Súčasťou je aj návrh developera vybudovať nový centrálny električkový okruh, ktorý umožní aj prepojenie najväčších mestských častí Ružinov a Petržalka.


Polícia začala stíhanie v kauze údajného vývozu kontaminovanej zeminy

Polícia začala stíhanie vo veci neoprávneného nakladania s odpadmi.

BRATISLAVA. Polícia začala v prípade údajného vývozu kontaminovanej zeminy z areálu bývalej autobusovej stanice na bratislavských Mlynských nivách na stavbu diaľnice D4 a rýchlostnej cesty R7 trestné stíhanie vo veci neoprávneného nakladania s odpadmi. TASR to potvrdila hovorkyňa Krajského riaditeľstva Policajného zboru v Bratislave Veronika Slamková. "Podľa doterajších informácií sa má miesto skutku nachádzať v katastrálnom území mestskej časti Bratislava - Podunajské Biskupice a obce Ivanka pri Dunaji. Vzhľadom na prebiehajúce vyšetrovacie úkony nie je v súčasnosti možné poskytnúť bližšie informácie," spresnila hovorkyňa. Primátor Bratislavy Ivo Nesrovnal tieto zistenia považuje za závažné. "Ak sa to potvrdí, musí byť vyvodená zodpovednosť," povedal Nesrovnal. Konzorcium, ktoré obchvat stavia, na otázky TASR neodpovedalo. V minulosti však deklarovalo, že materiál používaný na stavbu disponuje platnými certifikátmi kvality a že prechádza prísnymi kritériami posúdenia vhodnosti jeho použitia na výstavbu, vrátane podmienky nulovej kontaminácie zeminy. Na možný vývoz kontaminovanej pôdy z potvrdenej environmentálnej záťaže na bratislavských Nivách na stavbu bratislavského obchvatu upozornil v apríli podnet, ktorý má TASR k dispozícii. Zaoberala sa ním aj Slovenská inšpekcia životného prostredia (SIŽP). Bratislavská miestna časť Nivy je poznačená znečistením z bývalých chemických fabrík či zbombardovanej rafinérie Apollo, kde v minulosti došlo k únikom škodlivín až do podzemnej vody. Developer HB Reavis, ktorý na mieste zbúranej autobusovej stanice buduje nový terminál, tvrdí, že si uvedomuje, že stavia v zóne historicky vystavenej znečisteniu. "V tejto oblasti postupujeme mnohokrát aj nad rámec legislatívy. Spolupracujeme výhradne s certifikovanými dodávateľmi a môžeme garantovať, že pri realizácii projektov postupujeme v súlade s platnou legislatívou a industriálnu záťaž riešime maximálne zodpovedne," povedala pre TASR hovorkyňa HB Reavis Martina Jamrichová. Do dekontaminácie podložia v území podľa nej doteraz investovali viac ako 16,5 milióna eur. HB Reavis tvrdí, že pri aktuálnom vyšetrovaní poskytli polícii maximálnu možnú súčinnosť a všetky potrebné informácie. Spoločnosť EBA, ktorá pre developera nebezpečný odpad spracúva, deklaruje, že celá sanácia environmentálnej záťaže prebieha v zmysle zákona a pod dozorom nezávislého odborného geologického dohľadu. "Všetky potrebné informácie k prípadu sme poskytli polícii. V rámci sanácie zemín boli a sú priebežne odoberané a analyzované vzorky zemín s cieľom rozlíšenia, či je priebežne odťažená zemina nebezpečným odpadom, alebo nie. V závislosti od výsledkov analýz sa následne so zeminami nakladá v súlade s platnou legislatívou," uviedla obchodná riaditeľka EBA Monika Fickuliaková. Podľa HB Reavis znečistená výkopová zemina je odvezená do recyklačného zariadenia na úpravu. Zemina, ktorá nie je znečistená a bola klasifikovaná ako použiteľný materiál, sa využíva pri budovaní rýchlostných ciest. Polícia začala v júni aj trestné stíhanie vo veci zločinu neoprávneného nakladania s odpadmi v prípade možného znečistenia Jarovského ramena pri výstavbe D4 a R7. Konzorcium znečistenie odmieta. Ak sa potvrdia podozrenia z porušovania zákona minister životného prostredia László Sólymos (Most-Híd) bude za uloženie maximálnej pokuty. Sólymos to povedal v stredu po kontrolnom dni na stanovisku na bratislavskom Jarovskom ramene. Deklaruje, že hneď, ako vznikli pochybnosti, poslali na kontrolu Slovenskú inšpekciu životného prostredia (SIŽP). Minister je za to, aby sa diaľnice na Slovensku stavali, avšak takým spôsobom, aby sa pri ich výstavbe neškodilo prírode. Pri jednom z kontrolovaných dodávateľov sa SIŽP už zaoberá podozrením, že predložená dokumentácia je v rozpore s informáciami, ktoré inšpektori získali počas obhliadky. Aj minister dopravy je za sankcie v prípade dokázania týchto porušení. Následne rozviazanie zmluvy s koncesionárom, ktorý D4 a R7 stavia, okomentoval, že každý rozchod manželstva stojí obrovské peniaze a čas. "My sa nechceme rozvádzať, my chceme, aby to dielo bolo dokončené v takej kvalite, ktorá je napísaná a bez environmentálnych záťaží," povedal Érsek. Rezort dopravy opakovane vyzval stavebný dozor, aby detailne sledoval postupy výstavby obchvatu.


Dosiahol, čo žiadal. Tatar sa s Detroitom dohodol na poslednú chvíľu

Dohoda medzi hráčom a klubom prišla necelých 24 hodín pred rozhodnutím nezávislého sudcu.

DETROIT. Slovenský hokejista Tomáš Tatar a vedenie klubu NHL Detroit Red Wings sa dohodli na novej zmluve. Udialo sa tak necelých 24 hodín predtým, ako by o výške jednoročného kontraktu rozhodol nezávislý sudca na arbitráži v Toronte. Ako informoval denník Detroit Free Press, nová štvorročná zmluva znie na 21,2 milióna amerických dolárov. Tatar a jeho zástupcovia tak dosiahli to, čo požadovali ešte pred začiatkom arbitráže. Slovenský krídelník žiadal ročný kontrakt v sume 5,3 milióna dolárov, jeho doterajší zamestnávateľ mu ponúkal 4,1 milióna. Tatar absolvoval arbitrážne konanie vo štvrtok v Toronte, nezávislý sudca mal 48 hodín na to, aby rozhodol o výške zmluvy na jednu sezónu. Obe strany sa napokon vzájomnou dohodou verdiktu arbitrátora vyhli. "Som skutočne nadšený, že sme našli cestu k dohode. Bolo to trochu stresujúce, nebol som veľmi spokojný, akým smerom sa rokovania uberali. Vždy sa snažíme nájsť spôsob, ako podpísať kontrakt bez toho, aby muselo prísť k arbitráži. Som veľmi rád, že sa nám to podarilo," povedal Tomáš Tatar. Po vypršaní predchádzajúcej zmluvy mal štatút obmedzeného voľného hráča. Red Wings mu dali kvalifikovanú ponuku na nový kontrakt, čím si udržali na neho práva, podmienky základnej ponuky však nemohli Tatara uspokojiť. V prospech dvadsaťšesťročného krídelníka hovoril najmä fakt, že iba tridsať hráčov počas uplynulých troch sezón nastrieľalo v základnej časti profiligy viac gólov ako on. Slovenský hokejista ich vsietil 75. Na arbitrážnom súde často padajú na adresu hráča tvrdé slová. "Vo vašom spise ste opísaný ako najlepší hráč na svete, v tom klubovom sa snažia ukázať, že nie ste až taký dobrý. Treba to počúvať spôsobom 'jedným uchom dnu a druhým von'," citoval Slováka Detroit Free Press. Tatar pôsobí v profilige od sezóny 2010/11 výhradne v drese Red Wings. Za Detroit odohral spolu 345 duelov v základnej časti, v ktorých zaznamenal 99 gólov a 95 asistencií. Značnú časť kariéru strávil na farme Detroitu v AHL. Za Grand Rapids Griffins nastúpil na 265 stretnutí (87+109). V zámorských médiách sa tiež objavili špekulácie, že ak by súhlasil s výrokom arbitráže a podpísal ročný kontrakt, najneskôr po sezóne 2017/2018 by klub opustil. Slovenský hokejový útočník však priznal, že si Detroit za uplynulé roky obľúbil a nerád by z neho odišiel. "Chcem na tomto mieste zdôrazniť, že to tu milujem. Mám v Detroite veľmi veľa kamarátov, mám skvelé vzťahy s chalanmi v kabíne. Bolo by skutočne ťažké mať len ročnú zmluvu, nevediac, čo ma v budúcnosti čaká. Som nesmierne šťastný, že tu môžem zostať dlhšie. Je to veľká úľava," dodal. Vo vašom spise ste opísaný ako najlepší hráč na svete, v tom klubovom sa snažia ukázať, že nie ste až taký dobrý. V polovici apríla podstúpil Tomáš Tatar operáciu problémového ramena a podľa lekárov by sa mal zotavovať štyri až šesť mesiacov. Slovenský hokejista aktuálne tvrdí, že proces rehabilitácie prevyšuje očakávania a bude chcieť vstúpiť do novej sezóny už na jej začiatku. "V Detroite som sa práve stretol s lekárom. Nepociťujem problém pri tréningu či nastreľovaní pukov. Aj pohybový rozsah je v poriadku," uviedol pre nhl.com. "Myslím si, že by som mal byť pripravený na predsezónny kemp. Oproti pôvodnému plánu je uzdravovanie rýchlejšie. Mal by som byť zdravý na začiatku sezóny."


Na Pellegriniho úrade končí pravá ruka Fica

Vedúci Úradu vlády Igor Federič spoluzakladal Smer.

BRATISLAVA. Pravá ruka expremiéra Roberta Fica zo Smeru a dlhoročná tvár strany Igor Federič končí ako vedúci Úradu vlády. Ministri to odsúhlasili na stredajšom rokovaní vlády. Funkcie vedúceho Úradu vlády sa Federič vzdal listom už 19. júna. Vo funkcii končí k 30. júnu. Federič na otázky SME nechcel odpovedať a odkázal na tlačové oddelenie úradu vlády. Z tlačového odboru povedali, že Federič sa vzdal funkcie na vlastnú žiadosť a od 1. júla sa stane poslancom Národnej rady. V parlamente pôsobí už tri mesiace aj Fico, ktorý podal demisiu po vražde novinára Jána Kuciaka a Martiny Kušnírovej, ktorá spustila masové protesty a vládnu krízu. Na Federičovo miesto príde podľa tlačového odboru Úradu vlády jeho zástupca Peter Kostolný, ktorý bol doteraz riaditeľom sekcie operačných programov. O odchode Federiča sa špekulovalo už koncom mája. Ani vtedy Federič denníku SME nechcel priamo odpovedať a odkazoval na tlačový odbor. Hovorkyňa premiéra Petra Pellegriniho zo Smeru vtedy odkázala, že po nástupe do funkcie sa „venuje dobudovaniu a personálnemu obsadeniu kľúčových pozícií vrátane poradcov na Úrade vlády“. Na Úrade vlády pod Federičovým vedením sa zamestnala napríklad Ficova asistentka Mária Trošková. Hoci mala kontakty na ľudí blízkych talianskej mafii, stala sa hlavnou štátnou radkyňou a vlani ju Fico zobral aj na stretnutie s nemeckou kancelárkou Angelou Merkelovou. Nemala pritom ani bezpečnostnú previerku. Podobne aj bývalý poslanec Smeru Viliam Jasaň, ktorý sa v tomto volebnom období stal tajomníkom bezpečnostnej rady štátu, hoci mal tiež väzby na mafiu. On však aspoň mal previerku. Federič bol v roku 1999 pri vzniku Smeru a patril k ľuďom, ktorí boli Ficovi najbližšie. Do parlamentu sa prvýkrát dostal v roku 2002, predsedal výboru pre nezlučiteľnosť funkcií a pôsobil aj vo výbore pre sociálne veci a bývanie. V ďalšom volebnom období sa už presunul na Úrad vlády, kde zostal, aj keď ho opäť zvolili za poslanca Smeru. Za jeho éry Fico pochybne rozdeľoval peniaze z rezervy predsedu vlády, čo Federičovi neprekážalo. Za vlády Ivety Radičovej sa objavili zápisy z rokovaní, pri ktorých Federič dohadoval prestavbu luxusnej vily pre Fica a jej výmenu za Miestodržiteľský palác v centre Bratislavy.


Pellegrini avizuje zásadný dokument, vyrieši rozdrobenosť pôdy

BRATISLAVA. Stretnutie ministerky pôdohospodárstva Gabriely Matečnej s Radou poľnohospodárskych a potravinárskych samospráv (RPPS) za účasti premiéra Petra Pellegriniho prinieslo vo štvrtok dohodu zúčastnených na tom, že vláda prijme zásadný dokument, ktorý bude riešiť komasáciu pôdy. Slovenský agrorezort si na jeho prípravu vyčlenil približne dva mesiace a dokumentom by sa mali riadiť aj budúce slovenské vlády. Konštatoval to vo svojom vyhlásení po stretnutí premiér Peter Pellegrini. "Máme veľmi veľkú rozdrobenosť pôdy. Preto budem rád, ak začneme čo najskôr vážnu diskusiu o tom, ako má vyzerať dedičské konanie na Slovensku. Vláda prijme zásadný dokument, ktorý sa bude týkať komasácie pôdy. Ide o tisícky katastrálnych území s potrebou enormného množstva peňazí, no je to niečo, čo vláda musí prijať a robiť. Nemá to žiadny súvis s politikou. Bez ohľadu na ďalšie vlády budú musieť politici tento dokument akceptovať, pretože je to záležitosť na 20 až 25 rokov. Ministerka Matečná má moju plnú podporu pri tomto dokumente," uviedol vo štvrtok premiér Peter Pellegrini. Ministerstvo poľnohospodárstva si dalo na prípravu dokumentu približne dva mesiace. "Dedičské problémy, ktoré sa tiahnu na Slovensku už 25 rokov, nevyriešime behom týždňa, mesiaca a ani rokov. No čím skôr prijmeme tento dokument, tým skôr môže celá situácia v slovenskom agrosektore s pôdou rýchlejšie napredovať," pokračoval Pellegrini. Ministerka pôdohospodárstva spravila na stretnutí premiérovi podľa jeho slov krátky prehľad, čo všetko sa zmenilo v agropotravinárstve za posledné obdobie. "Je to dlhý zoznam, ktorý odstraňuje aj pochybenia z minulosti. Situácia v agrorezorte tak môže napredovať. Neznesiem však, aby sa povrávalo, že farmári na Slovensku sú utláčaní a prenasledovaní a nedovolím, aby niekto celý agrosektor zaťahoval do politického boja, a nie do odbornej diskusie. Prijali sme za posledné obdobie veľa opatrení a máme pred sebou ďalšie výzvy. Do roku 2030 chceme odmeňovať agrodotáciami len tých, ktorí niečo reálne robia a nie tých, ktorí len kosia a mulčujú trávu. Cením si všetkých poctivých farmárov a ostatných, ktorí majú nejaké problémy, žiadam, aby ich riešili s nami za rokovacím stolom a nedali sa zatiahnuť do politických bojov," povedal Pellegrini. Premiéra na stretnutí zarazil fakt, že čím sa na Slovensku zvyšuje počet žiadateľov o agrodotácie, tým sa zhoršuje poľnohospodárska bilancia. "Je to slovenský paradox. Nie je to správny trend. Ak hovoríme o chybovosti, z celkového počtu 19 000 žiadateľov sa pochybenia objavujú pri zhruba 100 prípadoch. Menšiu chybovosť má v Európskej únii už len Estónsko. Slovensko je v tomto smere druhé najlepšie. Farmári, ktorí kosia len trávu, musia dostávať menej ako ľudia, čo niečo produkujú," dodal Pellegrini. Hnutie Sme rodina v reakcii na stretnutie agrorezortu s RPPS uviedlo, že ministerstvo kopíruje ich program potravinovej sebestačnosti z roku 2017. "Keď sme pre dvomi rokmi začali aktívne prezentovať našu stratégiu zodpovedného a potravinovo sebestačného štátu, vedenie MPRV reagovalo na naše vyhlásenia v takmer všetkých dostupných médiách formou nemiestnych poznámok, komentárov, dokonca až posmeškov, bez zmysluplnej odbornej reakcie," uviedlo v reakcii na stretnutie hnutie Sme rodina. "Sme ale radi, že aj napriek tomu, že SNS má dlhodobý problém s našim hnutím, MPRV dôsledne odkopírovalo a prijalo väčšinu programových cieľov z oblasti pôdohospodárstva ako dôležité a nevyhnutné na to, aby sa zastavil dlhoročný prepad agropotravinárskeho rezortu, ktorý je jednoznačne zodpovedný za výživu občanov SR,“ dodalo. Stretnutia s premiérom Petrom Pellegrinim a ministerkou pôdohospodárstva Gabrielou Matečnou sa zúčastnili prostredníctvom zastúpenia RPPS zástupcovia až 95 percent obhospodarovateľov pôdy a 75 percent výrobcov potravín. Situácia v slovenskom agrosektore nie je po dlhodobom zanedbávaní zo strany predchádzajúcich vlád jednoduchá, no zlepšuje sa. Zhodli sa na tom zástupcovia Rady poľnohospodárskych a potravinárskych samospráv (RPPS). "Téma agropotravinárstva sa dostala na Slovensku do popredia, pretože takéto stretnutie nie je zvyčajné. Riešili sme na ňom použitie odvodu z reťazcov, riešenie sucha, zriadenie rizikového fondu, podporu agropotravinárstva, rozšírenie Rady SPF, rozšírenie komoditných radov z 13 na 14 či prijatý zákon o neprimeraných podmienkach v obchode s potravinami, ktorí všetci zúčastnení ocenili," spresnila po stretnutí ministerka pôdohospodárstva Gabriela Matečná. Podľa ministerky však boli na stretnutí najdôležitejšou témou pozemkové úpravy. "Pre poľnohospodárov samotných aj pre iné odvetvia je to kľúčová téma. Premiér aj vláda sa stotožňuje s tým, že sú témou, ktorá rozmotá niekoľko problémov, ktoré vznikli na pôde. Pozemkové úpravy cez eurofondy skončia, a tak sa vláda musí zaručiť, že tieto prostriedky zabezpečí sama. Komplet úpravy budú trvať na Slovensku 10 možno 20 rokov," konštatovala Matečná. Podpredseda Agrárnej komory Slovenska Arpád Mészáros označil súčasný stav pozemkových úprav na Slovensku za marazmus, ktorý musí byť vyriešený čo najskôr. "Nás ako komoru samozrejme najviac zaujímali pozemkové úpravy. Tie nemôžu ostať v marazme, v akom sa nachádzajú. Poistné udalosti sú pre nás tiež dôležitou témou. Na odškodnenie sucha za rok 2017 pre farmárov príde k výplate do pol roka. Farmári, ktorí chceli predísť škodám opatreniami, budú zvýhodnení. Taký sme dostali prísľub od agrorezortu," povedal Arpád Mészáros. Komasácia pôdy je podľa predsedu Združenia vlastníkov pôdy a agropodnikateľov Slovenska (ZVPAS) Jána Jelena najväčším problémom agrosektoru Slovenska. "Pozemkové úpravy môžu trvať rok, dva alebo dvadsať. Doteraz sme od vzniku samostatného Slovenska urobili len päťpercentnú komasáciu. Vlastnícko-užívateľské vzťahy nie sú u nás vyriešené. Sľubovaná kompletná digitalizácia Pôdohospodárskej platobnej agentúry (PPA) by mohla pomôcť. Keď doriešime komasáciu, nebudeme potrebovať poznať pojmy ako krížová kontrola, či spory s pôdou. V budúcnosti musíme agropolitiku nastaviť výrazne inak ako doteraz," priblížil Jelen. Slovenská poľnohospodárska a potravinárska komora (SPPK) ocenila prijaté zmeny v slovenskom agropotravinárstve za posledného 1,5 roka. "Sme radi za to, že prezident podpísal zákon o tzv. zelenej nafte. Chceme, aby každá vláda v budúcnosti, riešila komasáciu pôdy. Chceme tiež zriadiť register žiadateľov o priame platby a privítali by sme splnenie prísľubu premiéra o zástupcu RPPS v pozemkovom fonde, o čom sa už rokuje v NR SR," povedal predseda SPPK Emil Macho. "Potravinársky priemysel bol v predchádzajúcich rokoch prakticky odtrhnutý od dotácií. Dnes vyvážame suroviny mimo SR a dovážame potraviny, ktoré by sme mohli vyrobiť aj u nás. Potravinársky priemysel je v agrosektore najslabším článkom. Sme radi, že premiér aj vicepremiérka označili potravinárstvo za dôležité, ktoré potrebuje výraznejšiu podporu," uzavrel prezident Potravinárskej komory Slovenska Daniel Poturnay.


Fico nevidí dôvod na jeho vypočutie pre korupciu pri voľbe generálneho prokurátora

Fico tvrdí, že kupovanie poslancov sa týkalo vlády Ivety Radičovej.

BRATISLAVA. Robert Fico (Smer) nevidí dôvod na to, aby bol predvolaný na výsluch v kauze kupovania hlasov poslancov pri voľbe generálneho prokurátora v rokoch 2010 - 2012. Tvrdí, že je to problém vlády Ivety Radičovej, ktorá bola vtedy premiérkou, a Smer s tým nemá nič spoločné. "Nerozumiem, prečo by sme mali byť my kontaktovaní v tejto veci," povedal Fico s tým, že kupovanie poslancov sa týkalo vtedajšej vládnej koalície. Poukázal na fotenie si lístkov a ich kontrolovanie medzi vtedajšími koaličnými poslancami. Fico nevidí dôvod, prečo by mal niekto predvolať na výsluch práve jeho. "My s tým nemáme absolútne nič spoločné," zdôraznil. "Je absolútne evidentné, že takzvaná protikorupčná koalícia, takto si hovoria súčasné opozičné strany, má jeden veľký problém, a to korupciu," povedal Erik Tomáš (Smer). Tvrdí, že korumpovaní mali byť vtedy práve poslanci koalície. Tomáš tiež poukázal na rozhovor Richarda Sulíka (SaS) s podnikateľom Marianom K., ktorí sa dohadovali na voľbe generálneho prokurátora. "Lietali tam sumy 300.00 eur, ale bolo to v kontexte koaličných poslancov," dodal. Vyšetrovateľ Národnej kriminálnej agentúry (NAKA) začal znova vyšetrovať údajné kupovanie poslancov pri voľbe generálneho prokurátora počas vlády Ivety Radičovej v rokoch 2010 - 2012. Informácie o korupcii má z vyšetrovania vraždy novinára Jána Kuciaka. TASR to potvrdila hovorkyňa Prezídia Policajného zboru Denisa Baloghová. Na obnovenie vyšetrovania poukázala TV JOJ. Pri vtedajšej voľbe navrhol na post generálneho prokurátora Dobroslava Trnku poslanec SDKÚ Stanislav Janiš. Ten pre TV JOJ odmietol trestné stíhanie komentovať s tým, že sú to hlúposti. Úrad špeciálnej prokuratúry Generálnej prokuratúry (GP) SR 9. mája 2011 potvrdil, že polícia zastavila trestné stíhanie týkajúce sa podozrenia z kupovania hlasov poslancov pri novembrovej voľbe generálneho prokurátora v Národnej rade SR v roku 2010. Polícia stíhanie zastavila z dôvodu, že skutok sa nestal.


Slovenský pozemkový fond sa predstaví na Agrokomplexe

Na výstave budú ľudia z vedenia pozemkového fondu pripravení odpovedať na otázky verejnosti.

BRATISLAVA. Slovenský pozemkový fond (SPF) sa na poľnohospodárskej a potravinárskej výstave Agrokomplex zúčastní prvýkrát. Do Nitry ide predstaviť svoju novú identitu, ktorú mení po vyše 25 rokoch. "Slovenský pozemkový fond vstupuje do novej éry. V nedávnom období sme totiž realizovali významné zmeny, ako napríklad zefektívňovanie procesov či elektronizácia agendy, ktorých cieľom je najmä to, aby sa fond priblížil verejnosti. A práve to má dokumentovať aj nová vizuálna identita, ktorá lepšie zosobňuje, čo Slovenský pozemkový fond dnes predstavuje a aké sú jeho kompetencie," vyhlásila generálna riaditeľka SPF Adriana Šklíbová. Ako ďalej zdôraznila, "nové logo chcú práve v Nitre dostať do povedomia nielen súčasných partnerov, ale aj občanov, ktorí sú potenciálnymi klientmi fondu. Jedným z cieľov fondu na 45. ročníku Agrokomplexu v Nitre bude tiež vysvetliť verejnosti postavenie fondu a hlavné činnosti, ktoré ako neštátna a nezisková organizácia realizuje. Do kompetencií Slovenského pozemkového fondu spadá predovšetkým správa pozemkov vo vlastníctve SR a nakladanie s pozemkami nezistených vlastníkov, no poskytuje tiež napríklad reštitučné náhrady oprávneným osobám a vydáva stanoviská pre osobitné správne konania. Stánok SPF sa nachádza v pavilóne M2. Počas každého výstavného dňa budú pre návštevníkov výstavy k dispozícii traja riaditelia regionálnych odborov Slovenského pozemkového fondu a minimálne jeden zástupca generálneho riaditeľstva SPF. Všetci sú pripravení odpovedať na otázky v oblastiach spadajúcich do kompetencií fondu. TASR informoval hovorca Slovenského pozemkového fondu Martin Kormoš.


Sexuálny škandál britskej charity sa zhoršuje. Zamestnanci zastrašovali svedka

Britská charita podľa vyšetrovateľov prevádzkovala na Haiti nevestinec. Môže prísť o štátne dotácie.

LONDÝN. Traja zamestnanci britskej humanitárnej organizácie Oxfam sa vyhrážali a pokúšali sa zastrašiť svedka počas vyšetrovania údajného sexuálneho zneužívania miestnych žien na Haiti z roku 2011. Vyplýva to z internej vyšetrovacej správy organizácie ohľadne podozrení zo zneužívania haitských žien niektorými jej zamestnancami, ktorá bola zverejnená v pondelok. V 11-stranovej správe z roku 2011 sa podľa agentúry DPA píše, že obvinenia sa týkali "troch podozrivých". Tí "sa vyhrážali a zastrašovali jedného zo svedkov", ktorý sa v správe taktiež spomína. K pondelkovému zverejneniu vyšetrovacej správy došlo v čase, keď organizácia Oxfam čelí obvineniam, že zatajila sexuálne škandály na Haiti z roku 2011 a v Čade z roku 2006. Jej personál mal tamojším ženám platiť za pohlavný styk. V správe organizácie sa uvádza, že jedného muža po obvineniach zo "šikanovania a zastrašovania" ďalšieho zamestnanca prepustili a ďalší odstúpil. Tretí muž si síce prácu udržal, ale podliehal predĺženej skúšobnej lehote na základe "podložených obvinení z násilných vyhrážok". V súvislosti s kauzou taktiež prepustili jedného manažéra z dôvodu, že nedokázal zamestnanca ochrániť. Organizácia Oxfam uviedla, že v pondelok plánuje predložiť príslušnú správu haitskej vláde, a tiež že "príslušné štátne úrady informovala o menách siedmich mužov zapletených do sexuálneho nevhodného správania". Obvinenia, ktoré vyšetrovatelia z Oxfamu skúmali, sa týkali "sexuálneho zneužívania, podvodu, nedbalosti a protekcie", spresňuje sa v internej správe organizácie.


SaS: Je absurdné, že Saková verí Vietnamcom bez dôkazov

Opoziční poslanci žiadajú riadne vyšetrovanie.

BRATISLAVA. Vietnamský občan Trinh Xuan Thanh bol s vysokou pravdepodobnosťou z Berlína do Vietnamu unesený vlani v júli cez Slovenskú republiku a spôsob, akým na to reagujú slovenské orgány, nasvedčuje, že neboli na tomto akte štátneho terorizmu zneužité, ale mohli sa na ňom aktívne podieľať. Konštatujú to predstavitelia opozičnej SaS. "Slovenské štátne orgány zničili videonahrávku, ktorá zachytávala vietnamskú delegáciu pri odchode z bratislavského letiska, hoci už mali vedieť, čo sa v Nemecku stalo a že stopa vedie na Slovensko. Je rovnako podozrivé, že ministerka vnútra Denisa Saková (Smer) sa podľa svojich slov uspokojila s ubezpečením vietnamskej strany, že unesený vietnamský občan sa nenachádzal na Slovensku, nenachádzal sa ani v lietadle slovenskej národnej letky, a teda ani neprešiel územím našej krajiny," uviedol poslanec Národnej rady SR Martin Klus (SaS). Zároveň sa pýtal, či ministerka očakávala, že sa Vietnam k únosu prizná. Podľa SaS miesto toho, aby slovenské orgány žiadali od Vietnamu presné informácie, akým spôsobom sa Trinh Xuan Thanh dostal do svojej domovskej krajiny z Európy, vrátane čísla letu, odmietajú vietnamských komunistov spochybňovať. Takto sa podľa SaS správajú spolupáchatelia. Liberáli preto žiadajú riadne vyšetrovanie. Saková pred novinármi uviedla, že unesený vietnamský občan sa nenachádzal na Slovensku, nenachádzal sa ani v lietadle národnej letky, a teda ani neprešiel územím našej krajiny. Tieto informácie podľa šéfky rezortu vnútra potvrdila vietnamská strana. "Od vietnamskej vlády sme dostali oficiálne stanovisko, takže ho nebudeme spochybňovať," odpovedala na otázku, či odpovedi Vietnamu verí. Vietnamský minister vnútra sa má podľa slov ministerky Sakovej stretnúť v Kanade na summite G7 s nemeckou kancelárkou Angelou Merkelovou. "Na ňom sa majú spoločne dohodnúť a vyvrátiť špekulácie, ktoré sa o únose objavili v médiách," dodala na záver. K únosu vietnamského podnikateľa a funkcionára tamojšej komunistickej strany Trinh Xuan Thanha z Berlína do Vietnamu malo dôjsť v júli minulého roku. Vietnamec bol v Nemecku v azylovom konaní, bol tak oficiálne chránený nemeckými úradmi. Nemecko preto vyšetruje možné porušenie medzinárodného práva Vietnamom, pričom sa zaoberá aj možnou slovenskou stopou v únose s možným zneužitím slovenského vládneho špeciálu.


Sýrske vládne sily dobyli dôležité mesto v obliehanej východnej Ghúte

BEJRÚT. Sýrske vládne sily dobyli dôležité mesto v obliehanej oblasti východná Ghúta pri metropole Damask. Informovala o tom v sobotu agentúra AP s odvolaním sa na Sýrske pozorovateľské centrum pre ľudské práva (SOHR) a jednotky sýrskej civilnej ochrany. Podľa uvedených zdrojov vládne jednotky vytlačili povstalcov z mesta Kafr Batná v južnej časti enklávy. Ovládli aj veľké časti susedného mesta Sakbá. Podľa AP išlo o jedny z najväčších povstaleckých bášt v oblasti a ich strata znamená pre vzbúrencov veľký úder. Pod kontrolou protivládnych milícií tak zostáva už len malá časť východnej Ghúty. Vládne sily za podpory ruských lietadiel vedú v tejto enkláve mohutnú ofenzívu, v dôsledku ktorej dochádza k masívnemu úteku civilistov.


Británia by po odchode mala dodržať finančné záväzky, ktoré prijala ako člen EÚ

BRUSEL. Európska únia (EÚ) dnes upozornila Britániu, že by mala dodržať všetky finančné záväzky, ktoré prijala ako člen európskeho bloku, aj po tom, ako z neho vystúpi. "To bude základný prvok vyjednávaní o riadenom odlúčení," povedal dnes hovorca Európskej komisie (EK) Margaritis Schinas. Podľa odhadov by mohol britský účet za vystúpenie z EÚ dosiahnuť až 60 miliárd eur. Schinas tiež potvrdil stretnutie hlavného vyjednávača EK pre brexit Michela Barniera a technickej skupiny expertov, ktoré sa sústredilo na práva občanov EÚ a finančné vyrovnanie záväzkov Británie v rámci rozpočtu EÚ. Ďalšie podobné stretnutia budú pokračovať aj v nasledujúcom období a uskutočnia sa možno ešte pred tým, ako Británia aktivuje článok 50 Lisabonskej zmluvy, ktorým spustí proces svojho odchodu.


Bude štvrtým Slovákom v klube. Hubočan ide na hosťovanie do Trabzonsporu

Slovenský futbalista je kmeňovým hráčom francúzskeho Marseille.

TRABZON. Futbalový obranca Tomáš Hubočan strávi sezónu 2017/2018 v tureckom Trabzonspore, kam zamieril na hosťovanie z francúzskeho klubu Olympique Marseille. Čoskoro 32-ročný zadák sa pripojí ku kolegom z reprezentácie Jánovi Ďuricovi, Matúšovi Berovi a Jurajovi Kuckovi, rozšíri tak slovenskú enklávu. Podľa webu Trabzonsporu Hubočan vo štvrtok absolvoval aj komplexnú lekársku prehliadku v miestnej nemocnici. Po tom, čo portál denníka L'Équipe referoval, že Turci za žilinského rodáka ponúkli dva milióny eur, Trabzonspor ešte v stredu večer potvrdil spojenie s Hubočanom a Marseille prostredníctvom svojich oficiálnych komunikačných kanálov. Transferový trh v Turecku sa uzavrie v piatok 8. septembra. Stabilný člen základnej zostavy slovenského národného tímu Hubočan (dosiaľ 54 štartov v reprezentačnom drese) pôsobí v Marseille od vlaňajšieho leta, keď prestúpil z Dinama Moskva. V Rusku predtým hrával za Zenit Petrohrad. V ostatných mesiacoch mu nepatrilo stabilné miesto v zostave Marseille. Minulý týždeň sa v súvislosti s Hubočanom skloňoval záujem francúzskeho klubu Dijon FCO.


Holandsko nesie časť viny za Srebrenicu, rozhodol najvyšší súd

Súd podporil rozsudok súdov nižšej inštancie.

AMSTERDAM. Holandský Najvyšší súd potvrdil čiastočnú zodpovednosť Holandska za smrť približne 350 bosnianskych Moslimov, prevažne mužov a chlapcov, ktorých zavraždili bosnianskosrbské sily počas masakry v okolí Srebrenice v roku 1995. Informovala o tom tlačová agentúra AP. Predsedajúci sudca Kees Streefkerk vyhlásil, že holandskí príslušníci mierových jednotiek OSN nesú čiastočnú zodpovednosť za smrť ľudí, pretože vojaci nechali odísť 5000 moslimských utečencov z holandského vojenského komplexu, hoci vedeli, že utečencom "hrozí vážne nebezpečenstvo mučenia a zavraždenia" bosnianskosrbskými silami. Rozsudok je najnovším posunom v dlhej právnej bitke, ktorú viedla skupina pozostalých, známa pod názvom Matky Srebrenice. Tá chcela dosiahnuť, aby holandská vláda niesla vinu za smrť ich príbuzných počas masakry, ktorá je označovaná za najhoršiu v Európe od skončenia druhej svetovej vojny. Uvedení muži boli medzi 5000 vystrašenými moslimskými obyvateľmi v oblasti mesta Srebrenica, ktorí našli útočisko na základni holandských príslušníkov mierových síl OSN v čase, keď oblasť počas vojny v Bosne ovládli bosnianskosrbské sily pod velením generála Ratka Mladiča. Ten bol v roku 2017 tribunálom OSN pre vojnové zločiny odsúdený za genocídu. Bol totiž organizátorom masakry, v ktorej zavraždili približne 8000 moslimských mužov a chlapcov. Mladič sa proti verdiktu odvolal. "Nesú zodpovednosť a vždy budú mať na sebe škvrnu," povedala na adresu Holanďanov Munira Subašičová, jedna z pozostalých, ktorí tento prípad dostali pred súd. "Vieme, čo sa stalo. Nepotrebujeme, aby nám to povedal tento súd. Som v šoku, nečakala som to," dodala Subašičová. Holandský najvyšší súd oznámil, že príbuzní zavraždených mužov majú nárok žiadať od holandskej vlády desať percent z ich finančného odškodného - súd totiž odhadol, že muži by mali desaťpercentnú šancu prežiť, keby im holandskí vojaci umožnili zostať v priestoroch svojho areálu. Holandské mierové jednotky, umiestnené na základni v oblasti Srebrenice na východe Bosny, boli početne slabé a horšie vyzbrojené, keď región ovládli bosnianskosrbské sily generála Mladiča, pripomenula agentúra AP. Holandské verdikty súdov v tomto prípade sú uznávané a pripisuje sa im závažný medzinárodný význam, lebo ukazujú, že aj vlády môžu niesť zodpovednosť či vinu za to, ak príslušníci mierových jednotiek vyslaných na misie OSN neochránia civilistov počas ozbrojených konfliktov. Najvyšší holandský súd sa teda neriadil nezáväznou právnou radou svojho vlastného generálneho prokurátora, ktorý začiatkom tohto roka označil verdikt súdu nižšieho stupňa z roku 2017 za "iracionálny" a vyhlásil, že "sa nedá obhajovať".


Zamestnanosť v slovenskom priemysle sa oproti vlaňajšku znížila

Okrem priemyslu klesla zamestnanosť v maloobchode o dve percentá a vo veľkoobchode.

BRATISLAVA. Zamestnanosť v slovenskom priemysle v máji tohto roka klesla oproti vlaňajšku o 0,1 %. Podľa údajov Štatistického úradu SR v piatom mesiaci v medziročnom porovnaní vzrástla zamestnanosť v ubytovaní o 13,1 %, stavebníctve o 9,2 % a vo vybraných trhových službách o 7,7 %. Okrem priemyslu klesla zamestnanosť v maloobchode o dve percentá a vo veľkoobchode o 1,8 %. Podľa analytikov úseku meny, štatistiky a výskumu Národnej banky Slovenska pokles dynamiky v priemysle odráža spomalenie produkcie hlavne v automobilovom priemysle a s tým súvisiace prepúšťania zamestnancov v niektorých veľkých firmách. Ostatné odvetvia si podľa analytikov centrálnej banky zachovávajú pomerne stabilný vývoj charakteristický výrazným rastom v stavebníctve a v službách, na strane druhej poklesom v obchode. "Spomalenie zamestnanosti možno očakávať aj v ďalších obdobiach nakoľko prevažujú negatívne očakávania týkajúce sa zvyšovania počtu zamestnancov vo všetkých sektoroch," upozorňujú analytici. V priemere za päť mesiacov tohto roku v porovnaní s rovnakým obdobím vlaňajška vzrástla zamestnanosť v ubytovaní o 10,2 %, stavebníctve o 8,9 %, vybraných trhových službách o 7,4 % a v činnostiach reštaurácií a pohostinstiev o 6,1 %. Stúpla aj v doprave a skladovaní o 4,8 %, informačných a komunikačných činnostiach o 5,5 %, predaji a oprave motorových vozidiel o 2,9 % a v priemysle o 0,4 %. Znížila sa v maloobchode o 1,9 % a vo veľkoobchode o 1,7 %.


Strelec z Christchurchu plánoval ďalší útok, polícia prezradila viac o zásahu

CHRISTCHURCH. Strelec, ktorý v piatok zaútočil v mešitách v novozélandskom meste Christchurch a zabil 50 ľudí, plánoval útok aj na ďalšom mieste. V stredu sa tak vyjadril komisár novozélandskej polície Mike Bush s tým, že polícia je presvedčená, že ho zastavili skôr, ako mohol zaútočiť na treťom mieste. Vzhľadom na aktívne vyšetrovanie ale nemohol povedať viac. V 74-stranovom manifeste, ktorý zverejnil pred útokom, obvinený Austrálčan Brenton Tarrant uviedol, že napadne mešity v Christchurchi a jednu v meste Ashburton, ak sa tam dostane. Bush zároveň poskytol nové informácie o policajnom zásahu. Ako uviedol, policajti narazili do podozrivého na ceste a zatkli ho 21 minút po prvom núdzovom telefonáte a nie po 36 minútach, ako sa uvádzalo skôr. Komisár tiež informoval, že agenti amerického Federálneho úradu pre vyšetrovanie (FBI) vycestovali na Nový Zéland, aby pomohli pri vyšetrovaní. V stredu sa v Christchurchi konal pohreb prvých dvoch obetí útoku, otca a syna, Khalida a Hamzu Mustafovcov, ktorí na Novom Zélande našli útočisko pred vojnou v Sýrii. Na pohrebe 44-ročného muža a 15-ročného chlapca sa zúčastnili stovky ľudí. Medzi nimi bol i 13-ročný Zaed, syn a brat obetí, ktorý pri útoku utrpel strelné poranenia nohy. Miestne úrady pripravovali špeciálny hrob na mestskom cintoríne, ktorý je určený na moslimské pohreby, štyri dni, píše agentúra AP. Súd v Christchurchi v stredu zase poslal do väzby muža, ktorý deň po masakre zverejnil video, ktoré počas útoku strelec nakrúcal a vysielal na sociálnej sieti Facebook. Štyridsaťštyriročný Philip Arps je obvinený vo dvoch bodoch obžaloby za porušenie zákona o neprípustných publikáciách. Za každé obvinenie mu hrozí maximálny trest 14 rokov odňatia slobody. Sudca mu nariadil väzbu bez možnosti prepustenia na kauciu až do polovice apríla, keď sa znova postaví pred súd.


Proteín dokáže oklamať choré srdce. Myslí si, že cvičíte

Výskum objavil spôsob, ako zachrániť poškodené srdce.

OTTAWA, BRATISLAVA. Veľké srdce býva komplimentom, no nie vždy aj dobrým znamením. Zväčšenie je zdravé pri cvičení alebo počas tehotenstva, keď telo potrebuje načerpať väčší objem krvi. Po infarkte však môže opuch srdcových svalov spôsobiť ďalšie komplikácie a smrť. Kanadskí výskumníci objavili riešenie: proteín, ktorý by dokázal povzbudiť srdce k zdravému rastu a zmierniť ten škodlivý. Bielkovina funguje ako akési klamstvo pre srdce. Pomáha mu, aby sa samo vyrovnalo s poškodením, takže pacienti by nemuseli čakať na transplantáciu. Správna terapia by uľahčila zotavovanie aj po srdcovom zlyhaní, keď orgán nedokáže v tele udržiavať potrebné prúdenie krvi. Po infarkte totiž zostávajú poškodené svaly na ľavej strane srdca, pri pľúcnej hypertenzii zase vysoký krvný tlak v pľúcach poškodzuje pravú stranu srdca. „Keď časť srdca zomrie, zostávajúce svaly sa snažia prispôsobiť a začnú intenzívnejšie pracovať," vysvetľuje v tlačovej správe Lynn Megeney, hlavný autor štúdie, ktorú uverejnil časopis Cell Research. "Nedeje sa to však efektívnym spôsobom a v skutočnosti nepomáhajú srdcu pumpovať viac krvi.“ Vedci sa preto pozreli na riešenie. A ukázalo sa, že pomôcť môže istá látka. „Proteín CT1 spôsobuje, že srdcové svaly rastú zdravšie a tiež stimulujú rast krvných ciev v srdci," dodáva Megeney. „Vďaka tomu sa skutočne zvýši schopnosť srdca čerpať krv. Podobne ako pri cvičení a tehotenstve.“ Výskumníci z Ottawskej nemocnice a univerzity v Ottawe testovali účinky CT1 na srdce myší a potkanov. Postup dosiaľ preverili na zdravých, poškodených aj srdcových bunkách vypestovaných v laboratóriu. Proteín fungoval bez ohľadu na to, ktorá časť srdca bola poškodená. DOI: 10.1038/cr.2017.87


Lajčák v Budapešti ocenil susedské vzťahy

Lajčáka pozvali na poradu maďarských veľvyslancov.

BUDAPEŠŤ. Chceme, aby hlas strednej Európy - Slovenska, Maďarska a krajín Vyšehradskej štvorky (V4) - bolo jasne počuť, vyhlásil v pondelok v Budapešti slovenský minister zahraničných vecí Miroslav Lajčák, ktorý sa tam stretol so šéfom maďarskej diplomacie Péterom Szijjártóom. "Sme presvedčení, že máme do európskej debaty čo ponúknuť: naše vlastné skúsenosti, náš úspech pri transformácii našich spoločností, pri zabezpečení blahobytu našich občanov a pri zlepšení životnej úrovne," povedal Lajčák, ktorého pozval Szijjártó na poradu maďarských veľvyslancov. Šéf slovenskej diplomacie ocenil kvalitu dvojstranných vzťahov Slovenska a Maďarska. "Sme hrdí na to, že súčasné vlády Maďarska a Slovenskej republiky, súčasní ministri zahraničných vecí, dokázali to, že máme dnes historicky najlepšie vzájomné vzťahy. Dokázali sme si sadnúť za stôl, hovoriť o veciach bez zbytočných emócií, ale aj bez toho, aby sme si zatvárali oči a nejaké veci skrývali pod koberec," zdôraznil. Maďarský minister podčiarkol, že SR a Maďarsko sú susedné a spojenecké krajiny a že v uplynulých rokoch na oboch stranách hraníc pracovali veľa v záujme toho, aby tomu tak bolo. Podľa jeho slov tieto krajiny úzko spolupracujú v najdôležitejších otázkach budúcnosti Európskej únie, pričom Slovensko aj Maďarsko sa postavili proti ilegálnej migrácii a odmietajú povinné prisťahovalecké kvóty.


Počas letu do Austrálie sa na palube zranilo najmenej 35 ľudí

HONOLULU. Najmenej 35 ľudí utrpelo zranenia, keď sa lietadlo spoločnosti Air Canada vo štvrtok počas letu z Vancouveru do Sydney v Austrálii dostalo do oblasti silných turbulencií. Informovala o tom agentúra AP s tým, že posádka lietadla následne požiadala o možnosť pristáť v meste Honolulu v americkom štáte Havaj. Lietadlo Boeing 777-200 prepravovalo 269 cestujúcich a 15 členov posádky, uviedol hovorca spoločnosti Air Canada Peter Fitzpatrick. Zranenia v dôsledku turbulencií utrpelo 37 cestujúcich a členov posádky. Väčšinou ide o ľudí, ktorí neboli pripútaní bezpečnostnými pásmi. Jeden z cestujúcich však pre médiá uviedol, že posádka neupozornila, že lietadlo prechádza zónou silných turbulencií a že sa preto treba pripútať. Po pristátí lietadla v Honolulu bolo do nemocnice prevezených 30 ľudí. Zranenia deviatich cestujúcich sú vážnejšie. Do oblasti turbulencií sa lietadlo dostalo, keď letelo v oblasti ležiacej asi 966 kilometrov juhozápadne od Honolulu, dodala agentúra AP.


Čo je podcast a kde nájdete podcasty

Odoberajte

Špeciál

1 milión

Prenajať štúdio

Čo je podcast?

Svetové podcasty

Ako počúvať na iPhone

Ako na Androide

Podcast je zvukový záznam na internete, ktorý si môžete ľahko stiahnuť na svoj smartfón či iné zariadenie. Podcasty často fungujú ako pravidelné relácie.

Podcast je zvukový záznam na internete, ktorý si môžete vypočuť alebo nechať stiahnuť na svoj smartfón, prípadne na iné zariadenie - princípom je neskoršie počúvanie. Napíšte nám na podcasty@sme.sk alebo si prečítajte viac o možnostiach inzercie v podcastoch. Podcasty často fungujú ako pravidelné relácie, ktoré vychádzajú denne alebo raz za týždeň či mesiac. Väčšina ľudí podcasty počúva prostredníctvom mobilnej aplikácie, ktorá nové časti automaticky sťahuje do telefónu. Slovo podcast vzniklo v roku 2004, spojením názvu prehrávača iPod od firmy Apple a anglického slova broadcasting (vysielanie). Názov a jeho vznik však nebol nikdy úplne presný. Môže naznačovať, že k počúvaniu podcastov potrebujete iPod od spoločnosti Apple. No to nie je pravda, dnes si podcast dokážete vypočuť na hociktorom zariadení: na počítači, na smartfóne aj na tablete. Niektorí tvorcovia preto radšej používajú výraz audioblogovanie, čo tiež nie je presné označenie. Pravdepodobne však lepšie vystihuje samotný obsah podcastov. Podcasty sú takmer vždy zadarmo a ich tvorcovia väčšinou zarábajú prostredníctvom zvukovej reklamy. Spoločnosť Apple bola prvou veľkou firmou, ktorá podcasty prevzala ako bežný formát. Do svojho hudobného prehrávača iTunes 4.9 ich pridala v roku 2005. Keď si niekto chcel pred rokom 2005 vypočuť podcast, musel urobiť niekoľko krokov, aby ho dostal na svoje zariadenie. Predovšetkým ho musel nájsť, pretože neexistoval zoznam dostupných podcastov. Apple to vydaním iTunes 4.9 zmenil. Do prehrávača pribudol zoznam dostupných podcastov. Používateľ si vybral, ktoré chce odoberať, a tie sa mu automaticky začali sťahovať do zariadenia. Po vypočutí sa vymazali a stiahli sa nové diely. Od roku 2012 obsahuje každý iPhone samostatnú aplikáciu Podcasty. Aj preto viac ako polovicu podcastov globálne počúvajú ľudia cez aplikáciu Podcasty (IAB 2016). Podcasty neskôr začali podporovať aj Google (podcasty zatiaľ na Slovensku nie sú prístupné), Spotify a na mobilné telefóny Android začali vznikať rôzne aplikácie, ktoré majú rovnaké funkcie ako aplikácia Podcasty od Apple. Podcasty síce majú blízko k rádiám a rozhlasom, no ich prvými tvorcami boli po programátoroch, ktorí podcasty vymysleli, práve dídžeji, hudobníci aj moderátori rádií. Neskôr ich začali bežne využívať aj slávne osobnosti - napríklad britský herec Ricky Gervais, ktorého podcast dosiahol v roku 2006 za dva mesiace 4,5 milióna stiahnutí. V súčasnosti sa podcast považuje za bežný formát prenosu zvukovej nahrávky. Rádiá uverejňujú vlastné relácie ako podcasty a poslucháči si ich môžu vypočuť neskôr. Svoje podcasty tvoria už aj televízie, noviny či internetové médiá. V roku 2017 má už takmer každé veľké médium - The New York Times, The Guardian, BBC a iné - vlastnú produkciu podcastov, vydávané denne alebo týždenne. Denník SME v spolupráci s Rádiom_FM pripravuje od roku 2014 týždenný technologický podcast TECH_FM. Úspešný podcast v zahraničí má bežne niekoľko miliónov stiahnutí jedného dielu. Stiahnutia sú zatiaľ jedinou metrikou, ktorou sa úspešnosť podcastov hodnotí. Prihlásiť sa na odber. RSS | SoundCloud | Stitcher | Pocket Casts Denný spravodajský podcast Dobré ráno spustil denník SME na jeseň v roku 2017. Vychádza každý pracovný deň a ponúka prehľad najdôležitejších správ dňa a jednu z nich rozoberie podrobnejšie. Podcast Tech_FM, ktorý už takmer štyri roky vzniká v spolupráci s Rádio_FM, sa zase venuje jednej či dvom vedeckým alebo technologickým správam týždňa. Vo februári spustil denník SME aj týždenný podcast Klik. Hovorí o udalostiach, ktoré sa udiali vo svete technológií, médií a sociálnych sietí. Diskutovať o podcastoch môžete vo facebookovej skupine: Podcastový klub denníka SME.


V Jakarte vypadol prúd, desiatky miliónov ľudí ostali bez elektriny

Veľký výpadok elektriny spôsobila porucha turbín.

JAKARTA. Veľký výpadok elektriny zasiahol v nedeľu indonézske hlavné mesto Jakarta a jeho predmestia. Niekoľkohodinový blackout postihol až desiatky miliónov obyvateľov. Informovali o tom agentúry AFP a AP. Výpadok elektriny nastal okolo poludnia miestneho času a úradom môže trvať niekoľko hodín, pokým sa im podarí dodávky celkovo obnoviť. V niektorých štvrtiach metropoly Jakarta s miliónmi obyvateľov zhasli semafory a doprava v meste kolabovala. Evakuovať museli aj cestujúcich z vlakov v novom mestskom systéme metra. Medzinárodné letisko v Jakarte výpadok nepostihol a nemocnice, ako aj iné budovy, nasadili náhradné generátory. Za výpadok elektriny sa ospravedlnila štátna energetická spoločnosť PLN a odôvodnila ho poruchou plynovej turbíny v hlavnej elektrárni v dôsledku poruchy na inom zariadení na ostrova Jáva. V samotnom hlavnom meste Jakarta, ležiacom na ostrova Jáva, žije desať miliónov obyvateľov a v jeho okolitých častiach ďalších 20 miliónov. Blackout postihol aj susedné provincie s ďalšími miliónmi ľudí.